Luka 13 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nAtsa yoo obubuafo ko yɛ Hejɔɔmɔ Gbi lɛ nɔ (10-17)\nSinapi wu lɛ kɛ masha lɛ ahe nɔkwɛmɔnii lɛ (18-21)\nJa amia hiɛ dani abaanyɛ atsɔ shinaa fintɔŋŋ lɛ mli (22-30)\n13 Nakai be lɛ mli lɛ, mɛi komɛi ni yɔɔ jɛmɛ lɛ bɔ lɛ Galileabii ni Pilato kɛ amɛlá futu amɛfɔlei amli lɛ ahe amaniɛ. 2 Ni ehere nɔ ekɛɛ amɛ akɛ: “Ani nyɛsusuɔ akɛ nakai Galileabii lɛ ji eshafeelɔi fe Galileabii krokomɛi fɛɛ akɛni amɛna nɔ nɛɛ hewɔ? 3 Dabi, miikɛɛ nyɛ akɛ; kɛ́ nyɛtsakeee nyɛtsui lɛ, nyɛ fɛɛ nyɛhiɛ baakpãtã nakai nɔŋŋ. 4 Aloo nyɛsusuɔ akɛ mɛi nyɔŋma kɛ kpaanyɔ lɛ ni mɔɔ ni yɔɔ Siloam lɛ kumɔ shwie amɛnɔ, ni egbe amɛ lɛ yeɔ fɔ fe mɛi krokomɛi fɛɛ ni yɔɔ Yerusalem? 5 Dabi, miikɛɛ nyɛ akɛ; kɛ́ nyɛtsakeee nyɛtsui lɛ, nyɛ fɛɛ nyɛhiɛ baakpãtã tamɔ bɔ ni amɛhiɛ kpãtã lɛ.” 6 Kɛkɛ ni etee nɔ egba nɔkwɛmɔnɔ* nɛɛ: “Nuu ko yɛ agbami tso yɛ ewein ŋmɔ mli, ni eba enɔ yibii taomɔ, shi enáaa eko. 7 Kɛkɛ ni ekɛɛ wein ŋmɔsaalɔ lɛ akɛ, ‘Afii etɛ nɛ ni mibɔi yibii taomɔ yɛ agbami tso nɛɛ nɔ, shi mináaa eko. Toomɔ ofɔ̃ shi! Mɛni hewɔ esa akɛ ehã shikpɔŋ lɛ afee yaka?’ 8 Ehere lɛ nɔ akɛ, ‘Nuŋtsɔ, hã ema shi afi kome hu kɛfata he kɛyashi matsa ehewɔ kɛkpe ni mawo eshishi tumo. 9 Kɛ́ ewo yibii wɔsɛɛ lɛ, no lɛ, ehi jogbaŋŋ; shi kɛjeee nakai lɛ, ní otoo ofɔ̃ shi.’” 10 Be ko lɛ, eetsɔɔ nii yɛ kpeehei lɛ eko mli yɛ Hejɔɔmɔ Gbi lɛ nɔ. 11 Ni naa! yoo ko yɛ jɛmɛ ni mumɔ ni hãa mɔ gbedeɔ* ehi emli afii nyɔŋma kɛ kpaanyɔ; ni edɔ kɔmɔɔ ni enyɛɛɛ emli ekpã kwraa. 12 Be ni Yesu na lɛ lɛ etsɛ lɛ ni ekɛɛ lɛ akɛ: “Yoo, afɛne bo kɛjɛ ogbedemɔ lɛ mli.” 13 Ni ekɛ eniji shwie enɔ, ni amrɔ lɛ ejaje trɔmɔɔ ni ebɔi Nyɔŋmɔ hiɛnyamwoo. 14 Shi onukpa ni kwɛɔ kpeehe lɛ nɔ lɛ mli fu ejaakɛ Yesu tsa mɔ yɛ Hejɔɔmɔ Gbi lɛ nɔ, ni ekɛɛ asafoku lɛ akɛ: “Gbii ekpaa yɔɔ ni sa akɛ atsuɔ nii yɛ mli; no hewɔ lɛ, nakai gbii lɛ anɔ lɛ, nyɛbaa ni atsaa nyɛ, shi jeee yɛ Hejɔɔmɔ Gbi lɛ nɔ.” 15 Shi Nuŋtsɔ lɛ hã lɛ hetoo ekɛɛ: “Osatofoi, Hejɔɔmɔ Gbi lɛ nɔ lɛ, ani nyɛteŋ mɔ fɛɛ mɔ fɛneee etsinanuu loo eteji yɛ kooloi atsũ lɛ mli ni ekɛ lɛ aya eyahã lɛ nɔ ko enu? 16 Nɛkɛ yoo nɛɛ, ni ji Abraham biyoo ni Satan efi lɛ afii nyɔŋma kɛ kpaanyɔ lɛ, ani esaaa mɔ ni ajieɔ gboklɛ nɛɛ yɛ ehe yɛ Hejɔɔmɔ Gbi lɛ nɔ?” 17 Anɔkwa, be ni ewie nibii nɛɛ, mɛi ni teɔ shi amɛwoɔ lɛ lɛ fɛɛ ahiɛ bɔi gboimɔ, shi asafoku lɛ fɛɛ bɔi nyamɔ yɛ anunyam nibii ni efee lɛ fɛɛ hewɔ. 18 No hewɔ lɛ, etee nɔ ekɛɛ akɛ: “Mɛni Nyɔŋmɔ Maŋtsɛyeli lɛ tamɔ, ni mɛni he mikɛbaato? 19 Etamɔ sinapi wu ni mɔ ko kɔ ni edu yɛ ebɔɔ mli, ni eda ni etsɔ tso, ni ŋwɛi loofɔji bahi eniji lɛ anɔ.” 20 Ni ekɛɛ ekoŋŋ akɛ: “Mɛni he mikɛ Nyɔŋmɔ Maŋtsɛyeli lɛ baato? 21 Etamɔ masha ni yoo ko ŋɔ efutu mamu* ni falɛ shɛɔ susumɔnii agboi* etɛ mli kɛyashi fɛɛ sha.” 22 Ni eyakpa maji kɛ akrowai amli etsɔɔ nii, ni etsa egbɛfãa lɛ nɔ kɛtee Yerusalem. 23 Agbɛnɛ, nuu ko kɛɛ lɛ akɛ: “Nuŋtsɔ, ani mɛi fioo kɛkɛ yiwala abaahere?” Ekɛɛ amɛ akɛ: 24 “Nyɛmiaa nyɛhiɛ waa kɛtsɔa shinaa fintɔŋŋ lɛ mli kɛbotea mli, ejaakɛ miikɛɛ nyɛ akɛ, mɛi babaoo baatao akɛ amɛbote mli shi amɛnyɛŋ. 25 Kɛ́ shĩatsɛ lɛ te shi ni eŋa shinaa lɛ, nyɛbaadamɔ shinaa lɛ naa ni nyɛbaabɔi shinaa lɛ shimɔ, ni nyɛbaakɛɛ akɛ, ‘Nuŋtsɔ, gbelemɔ wɔ.’ Shi ebaahã nyɛ hetoo akɛ: ‘Mileee he ni nyɛjɛ.’ 26 Ni nyɛbaabɔi kɛɛmɔ akɛ, ‘Wɔye nii ni wɔnu nii yɛ ohiɛ, ni otsɔɔ nii yɛ wɔgbɛjegbɛi titrii lɛ anɔ.’ 27 Shi ebaagbele enaa ekɛɛ nyɛ akɛ, ‘Mileee he ni nyɛjɛ. Nyɛjea minɔ nyɛyaa, nyɛ mɛi fɛɛ ni nyɛtsuɔ nibii ni ejaaa!’ 28 Kɛ́ nyɛna Abraham, Isak, Yakob, kɛ gbalɔi lɛ fɛɛ yɛ Nyɔŋmɔ Maŋtsɛyeli lɛ mli, shi nyɛ diɛŋtsɛ lɛ ashɛrɛ nyɛ ashwie agbonaa lɛ, jɛmɛ ji he ni nyɛbaafo ni nyɛbaakpe nyɛnyanyɔjiashi yɛ. 29 Kɛfata he lɛ, mɛi baajɛ boka kɛ anai, kɛ kooyi kɛ wuoyi amɛba, ni amɛbaatara okpɔlɔ lɛ he yɛ Nyɔŋmɔ Maŋtsɛyeli lɛ mli. 30 Ni naa! sɛɛkpeebii komɛi yɛ ni baatsɔmɔ klɛŋklɛŋ bii, ni klɛŋklɛŋ bii komɛi yɛ ni baatsɔmɔ sɛɛkpeebii.” 31 Nakai ŋmɛlɛtswaa lɛ nɔ nɔŋŋ lɛ, Farisifoi komɛi ba ni amɛbakɛɛ lɛ akɛ: “Jee kpo ni oshi biɛ oya, ejaakɛ Herode miitao bo egbe.” 32 Ni ekɛɛ amɛ akɛ: “Nyɛyaa nyɛyakɛa nakai osɔ lɛ akɛ, ‘Naa! miifãmɔ daimonioi ni miitsa mɛi ŋmɛnɛ kɛ wɔ́, ni gbi ni ji gbi etɛ lɛ nɔ lɛ magbe naa.’ 33 Kɛ̃lɛ, esa akɛ matsa migbɛfãa lɛ nɔ ŋmɛnɛ, wɔ́, kɛ wɔsɛɛ, ejaakɛ enyɛŋ eba lɛ akɛ* abaagbe gbalɔ ko yɛ he ko akɛ ja Yerusalem. 34 Yerusalem, Yerusalem, bo mɔ ni ogbeɔ gbalɔi lɛ ni otswiaa mɛi ni atsuɔ amɛ oŋɔɔ lɛ atɛi—kwɛ bɔ ni mitao shii abɔ akɛ mabua obii lɛ anaa taakɛ wuɔ yoo buaa ebii anaa ewoɔ efiji ashishi lɛ! Shi nyɛsumɔɔɔ. 35 Naa! Ashi nyɛwe lɛ ahã nyɛ. Miikɛɛ nyɛ akɛ, nyɛnaŋ mi dɔŋŋ kɛyashi be ni nyɛaakɛɛ akɛ: ‘Ajɔɔ mɔ ni baa yɛ Yehowa* gbɛ́i mli lɛ!’”\n^ Aloo “mumɔ ni hãa mɔ gbɔjɔɔ.”\n^ Sht. ŋm., “sea susumɔnii.” Sea kome feɔ L 7.33 (kwt gbiji 6.66).\n^ Aloo “ebaŋ mli akɛ.”


Nɔ Hewɔ Ni ‘Wɔyaa Nɔ Wɔwoɔ Yibii Babaoo’ Lɛ | Nikasemɔ\nKANEMƆ YƐ Afrikaans Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumuii Awiemɔ Costa Rica Mumuii Awiemɔ Croatia Cuban Sign Language Czech Czech Mumuii Awiemɔ Damara Dangme Denmark Digor Douala Dutch Ecuador Mumuii Awiemɔ Edo Efik Esan Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Guatemala Mumuii Awiemɔ Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hondura Mumuii Awiemɔ Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Low German Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mongolia Moore Motu Mozambique Mumuii Awiemɔ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumuii Awiemɔ Nigerian Pidgin Norway Nzema Okpe Oromo Ossetia Otetela Panaman Mumuii Awiemɔ Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal Portugal (Portugal) Portugal Mumuii Awiemɔ Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Salvador Mumuii Awiemɔ Samoa Sango Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Uzbek (Roman) Venda Venezuela Mumuii Awiemɔ Vietnam Waray-Waray Wolaita Xhosa Yoruba Zambia Mumuii Awiemɔ Zande Zapotec (Isthmus) Zimbabwe Mumuii Awiemɔ Zulu\n“Enɛ ji nɔ ni woɔ mi-Tsɛ hiɛ nyam, akɛ nyɛya nɔ nyɛwo yibii babaoo ni nyɛhã ana hu akɛ nyɛji mikaselɔi.”—YOH. 15:8.\nLALAI: 53, 60\nMɛni awie yɛ Biblia lɛ mli ni tsɔɔ wɔ nɔ hewɔ ni esa akɛ wɔya nɔ wɔshiɛ?\nMɛni hewɔ ehe miihia ni wɔhã yiŋtoi ahewɔ ni wɔshiɛɔ lɛ ahi wɔjwɛŋmɔ mli?\nMɛni yeɔ ebuaa wɔ ni wɔnyɛɔ wɔyaa nɔ wɔtsuɔ shiɛmɔ nitsumɔ lɛ?\n1, 2. (a) Be ni eshwɛ fioo ni Yesu baagbo lɛ, mɛɛ sane ekɛ ekaselɔi lɛ gba? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛni hewɔ ehe miihia ni wɔsusu yiŋtoi ahewɔ ni esa akɛ wɔshiɛ lɛ ahe? (d) Mɛni he wɔbaasusu yɛ nikasemɔ nɛɛ mli?\nGBI gbɛkɛ ni enɔ jetsɛremɔ lɛ abaagbe Yesu lɛ, ekɛ ebɔfoi lɛ gba sane waa. Yɛ sanegbaa lɛ mli lɛ, ehã amɛle akɛ esumɔɔ amɛsane waa. Agbɛnɛ hu, egba amɛ wain tso lɛ he abɛbua lɛ, ni ji abɛbua ni wɔsusu he yɛ nikasemɔ ni tsɔ hiɛ lɛ mli lɛ. Yesu gba amɛ abɛbua nɛɛ koni ekɛwo amɛ hewalɛ ni ‘amɛya nɔ amɛwo yibii babaoo,’ ni tsɔɔ akɛ, amɛya nɔ amɛshiɛ Maŋtsɛyeli sane lɛ.—Yoh. 15:8.\n2 Jeee nɔ ni esa akɛ kaselɔi lɛ afee lɛ kɛkɛ Yesu tsɔɔ amɛ, shi moŋ etsɔɔ amɛ nɔ hewɔ ni esa akɛ amɛfee lɛ hu. Etsɔɔ amɛ yiŋtoi ahewɔ ni esa akɛ amɛya nɔ amɛshiɛ. Ehe miihia ni wɔ hu wɔsusu yiŋtoi ahewɔ ni esa akɛ wɔya nɔ wɔshiɛ lɛ ahe. Mɛni hewɔ? Ejaakɛ kɛ́ wɔfee nakai lɛ, no baakanya wɔ ni wɔya nɔ ‘wɔye jeŋmaji lɛ fɛɛ odase.’ (Mat. 24:13, 14) No hewɔ lɛ, yɛ nikasemɔ nɛɛ mli lɛ, abaajɛ Ŋmalɛ lɛ mli atsɔɔ wɔ yiŋtoi ejwɛ ahewɔ ni esa akɛ wɔshiɛ. No sɛɛ lɛ, wɔbaakwɛ nibii ejwɛ ni Yehowa kɛdroɔ wɔ ni yeɔ buaa wɔ koni wɔya nɔ wɔwo yibii.\nWƆWOƆ YEHOWA HIƐ NYAM\n3. (a) Yɛ sane ni yɔɔ Yohane 15:8 lɛ naa lɛ, mɛni ji yiŋtoo titri hewɔ ni wɔshiɛɔ? (b) Yɛ abɛbua lɛ ni Yesu gba lɛ mli lɛ, mɛni wain yibii lɛ damɔ shi kɛhã? Ni mɛni hewɔ enɛ sa jogbaŋŋ?\n3 Yiŋtoo titri hewɔ ni wɔshiɛɔ ji, ni wɔwo Yehowa hiɛ nyam ni wɔtse egbɛ́i lɛ he. (Kanemɔ Yohane 15:1, 8.) Yɛ wain tso lɛ he abɛbua lɛ mli lɛ, Yesu kɛ Yehowa to okwaafonyo ko ni yɔɔ wain ŋmɔ he, ni ekɛ lɛ diɛŋtsɛ ehe to wain tso he. Ewie hu akɛ wain tso lɛ niji lɛ ji esɛɛnyiɛlɔi lɛ. (Yoh. 15:5) Kɛ́ nakai ni lɛ, belɛ wain yibii lɛ damɔ shi kɛhã shiɛmɔ nitsumɔ lɛ, loo kɛ́ wɔɔwie lɛ, yibii ni Kristo sɛɛnyiɛlɔi lɛ woɔ lɛ. Yesu kɛɛ ebɔfoi lɛ akɛ: “Enɛ ji nɔ ni woɔ mi-Tsɛ hiɛ nyam, akɛ nyɛya nɔ nyɛwo yibii babaoo.” Tamɔ bɔ ni kɛ́ okwaafonyo ko hu wain ŋmɔ ni ewo waa lɛ ajieɔ eyi lɛ, nakai nɔŋŋ kɛ́ wɔshiɛ Maŋtsɛyeli sane lɛ kɛ wɔnyɛmɔ fɛɛ lɛ, ewoɔ Yehowa hiɛ nyam.—Mat. 25:20-23.\n4. (a) Mɛɛ gbɛi anɔ wɔtseɔ Nyɔŋmɔ gbɛ́i lɛ he? (b) Te onuɔ he ohãa tɛŋŋ yɛ hegbɛ ni oná akɛ obaatse Nyɔŋmɔ gbɛ́i lɛ he lɛ he?\n4 Nyɔŋmɔ gbɛ́i lɛ yɛ krɔŋkrɔŋ, loo ehe tse kɛmɔ shi momo. Nɔ ko nɔ ko bɛ ni wɔbaanyɛ wɔfee koni wɔhã ehe atse fe bɔ ni eyɔɔ bianɛ lɛ. Kɛ́ nakai ni lɛ, mɛɛ shishinumɔ naa wɔshiɛmɔ nitsumɔ lɛ tseɔ Nyɔŋmɔ gbɛ́i lɛ he? Kadimɔ nɔ ko ni gbalɔ Yesaia wie. Ewie akɛ: “Yehowa, taiatsɛ lɛ—lɛ pɛ ji mɔ ni nyɛbua lɛ krɔŋkrɔŋ.” (Yes. 8:13) Kɛ́ wɔna Nyɔŋmɔ gbɛ́i lɛ akɛ esoro no yɛ gbɛ́ii krokomɛi fɛɛ ahe, ni wɔye wɔbua mɛi koni amɛna akɛ egbɛ́i lɛ he tse loo eyɛ krɔŋkrɔŋ lɛ, belɛ wɔmiitse egbɛ́i lɛ he. (Mat. 6:9, shn.) Akɛ nɔkwɛmɔnɔ lɛ, kɛ́ wɔtsɔɔ mɛi Yehowa sui ni nɔ bɛ lɛ ahe nii, ni wɔhã amɛna akɛ bɔ fɛɛ bɔ ni fee lɛ, yiŋtoo hewɔ ni Nyɔŋmɔ bɔ adesai lɛ baaba mli lɛ, wɔmiitse Nyɔŋmɔ gbɛ́i lɛ he, ejaakɛ wɔmiihã mɛi lɛ miina akɛ, nibii gbohii ni Satan ewie yɛ ehe lɛ bɛ mli. (1 Mo. 3:1-5) Agbɛnɛ hu, kɛ́ wɔye wɔbua mɛi koni amɛna akɛ Yehowa pɛ ji “mɔ ni sa akɛ akɛ anunyam lɛ kɛ woo lɛ kɛ hewalɛ lɛ ahã” lɛ, belɛ wɔmiitse egbɛ́i lɛ he. (Kpo. 4:11) Nyɛmi nuu ko ni atsɛɔ lɛ Rune, ni kɛ afii 16 esɔmɔ akɛ gbɛgbalɔ lɛ wie akɛ: “Mihiɛ sɔɔ hegbɛ ni miná akɛ maye mɔ ni bɔ nibii fɛɛ lɛ he odase lɛ waa. Ni le ni mile akɛ miji edasefonyo lɛ kanyaa mi koni maya nɔ mashiɛ.”\nWƆSUMƆƆ YEHOWA KƐ EBI LƐ\n5. (a) Yɛ sane ni yɔɔ Yohane 15:9, 10 lɛ naa lɛ, mɛni ji yiŋtoo kroko hewɔ ni wɔshiɛɔ? (b) Mɛɛ gbɛ nɔ Yesu hã efee faŋŋ akɛ ehe baahia ni esɛɛnyiɛlɔi lɛ afi shi?\n5 Kanemɔ Yohane 15:9, 10. Yiŋtoo ni ji enyɔ hewɔ ni wɔshiɛɔ Maŋtsɛyeli sane lɛ ji akɛ, wɔsumɔɔ Yehowa kɛ Yesu kɛ wɔtsui fɛɛ. (Mar. 12:30; Yoh. 14:15) Yesu kɛɛ ekaselɔi lɛ akɛ ‘amɛhi esuɔmɔ lɛ mli.’ Mɛni hewɔ ekɛɛ amɛ nakai? Ejaakɛ ele akɛ dani mɔ ko baanyɛ aya nɔ ahi shi akɛ esɛɛnyiɛlɔ lɛ, ebaabi ni mɔ lɛ afi shi. Yɛ sane kuku ni Yesu wie yɛ Yohane 15:4-10 lɛ mli lɛ, ekɛ wiemɔi tamɔ “hi,” “hiɔ,” kɛ amɛhenɔi lɛ tsu nii shii abɔ kɛtsɔɔ akɛ, ehe miihia waa ni esɛɛnyiɛlɔi lɛ afi shi.\n6. Mɛni kɛ́ wɔfee lɛ no baatsɔɔ akɛ wɔmiisumɔ ni wɔhi Kristo suɔmɔ lɛ mli?\n6 Mɛni kɛ́ wɔfee lɛ no baatsɔɔ akɛ wɔmiisumɔ ni wɔhi Kristo suɔmɔ lɛ mli koni ená wɔhe miishɛɛ? No ji ni wɔbaaye ekitãi lɛ anɔ. Nɔ ni Yesu biɔ ni wɔfee nɛɛ jeee nɔ ko srɔto ko. Lɛ diɛŋtsɛ efee enɛ he nɔkwɛmɔnɔ, ejaakɛ ebo e-Tsɛ lɛ toi. (Yoh. 13:15) Ewie akɛ: “Miyeɔ Tsɛ lɛ kitãi lɛ anɔ ni mihiɔ esuɔmɔ lɛ mli.”—Yoh. 15:10.\n7. Mɛɛ tsakpãa yɔɔ toiboo kɛ suɔmɔ teŋ?\n7 Nɔ ko ni Yesu kɛɛ ebɔfoi lɛ hãa wɔnaa tsakpãa ni yɔɔ toiboo kɛ suɔmɔ teŋ. Ekɛɛ amɛ akɛ: “Mɔ fɛɛ mɔ ni yɔɔ mikitãi lɛ ni eyeɔ nɔ lɛ, lɛ ji mɔ ni sumɔɔ mi.” (Yoh. 14:21) Famɔi fɛɛ ni Yesu kɛhã wɔ lɛ jɛ e-Tsɛ lɛ ŋɔɔ. No hewɔ lɛ, kɛ́ wɔye famɔ ni ekɛhã wɔ akɛ wɔyashiɛ lɛ nɔ lɛ, no tsɔɔ akɛ wɔsumɔɔ Yehowa. (Mat. 17:5; Yoh. 8:28) Kɛ́ Yehowa kɛ Yesu na akɛ wɔsumɔɔ amɛ lɛ, amɛ hu amɛbaahã wɔhi amɛsuɔmɔ lɛ mli.\nWƆBƆƆ MƐI KƆKƆ\n8, 9. (a) Mɛni ji yiŋtoo ni ji etɛ hewɔ ni wɔshiɛɔ? (b) Mɛɛ gbɛ nɔ Yehowa wiemɔi ni yɔɔ Ezekiel 3:18, 19 kɛ 18:23 lɛ, woɔ wɔ hewalɛ ni wɔya nɔ wɔshiɛ?\n8 Yiŋtoo ni ji etɛ hewɔ ni wɔshiɛɔ ji, koni wɔkɛbɔ mɛi kɔkɔ akɛ Yehowa gbi lɛ ebɛŋkɛ. Yɛ Biblia lɛ mli lɛ, awie Noa he akɛ eji “shiɛlɔ.” (Kanemɔ 2 Petro 2:5.) Ekã shi faŋŋ akɛ, dani Nu Afua lɛ baaba lɛ, Noa bɔ mɛi kɔkɔ akɛ hiɛkpatamɔ ko miiba. Mɛni hewɔ wɔkɛɔ nakai? Kadimɔ nɔ ko ni Yesu wie. Ewie akɛ: “Ejaakɛ bɔ ni eji yɛ gbii ni tsɔ Nu Afua lɛ hiɛ lɛ amli, ni mɛi miiyeyee nii, amɛmiinunuu nii, hii miibote gbalashihilɛ mli, ni akɛ yei hu miihã gbãla, kɛyashi gbi ni Noa bote adeka lɛ mli, ni amɛkɛ amɛjwɛŋmɔ eyaaa nɔ kɛyashi Nu Afua lɛ ba ebabɛɛ amɛ fɛɛ kɛtee lɛ, nakai nɔŋŋ be ni gbɔmɔ Bi lɛ eba lɛ baatamɔ.” (Mat. 24:38, 39) Eyɛ mli akɛ mɛi lɛ booo Noa toi moŋ, shi eshiɛ sane ni Yehowa kɛɛ eshiɛ lɛ kɛbɔ amɛ kɔkɔ.\n9 Ŋmɛnɛ lɛ, wɔ hu wɔshiɛɔ Maŋtsɛyeli sane lɛ koni wɔkɛye wɔbua mɛi ni amɛle nɔ ni Nyɔŋmɔ baafee ehã adesai wɔsɛɛ. Yehowa miisumɔ waa ni mɛi abo sane lɛ toi koni ‘amɛya nɔ amɛhi shi,’ ni nakai nɔŋŋ wɔ hu wɔsumɔɔ. (Eze. 18:23) Kɛ́ wɔshiɛ yɛ shĩai amli, gbɛjegbɛi ahe, jaji anɔ, kɛ hei krokomɛi lɛ, wɔbɔɔ mɛi babaoo kɔkɔ akɛ, Nyɔŋmɔ Maŋtsɛyeli lɛ miiba ni ebakpãtã jeŋ fɔŋ nɛɛ hiɛ.—Eze. 3:18, 19; Dan. 2:44; Kpo. 14:6, 7.\nWƆSUMƆƆ WƆNYƐMI GBƆMƆ\n10. (a) Yɛ sane ni yɔɔ Mateo 22:39 lɛ naa lɛ, mɛni ji yiŋtoo ni ji ejwɛ hewɔ ni esa akɛ wɔshiɛ? (b) Gbaa bɔ ni fee ni Paulo kɛ Sila ye amɛbua tsuŋwoohe nɔkwɛlɔ ko yɛ Filipi.\n10 Yiŋtoo ni ji ejwɛ hewɔ ni wɔshiɛɔ ji akɛ, wɔsumɔɔ wɔnyɛmi gbɔmɔ. (Mat. 22:39) Akɛni wɔsumɔɔ mɛi krokomɛi asane hewɔ lɛ, wɔyaa nɔ wɔshiɛɔ, ejaakɛ wɔle akɛ, kɛ́ amɛbooo wɔ toi bianɛ po lɛ, kɛ́ amɛshihilɛ tsake wɔsɛɛ ko lɛ, ekolɛ amɛbaabo wɔ toi. Niiashikpamɔ ko ni Paulo kɛ enaanyo Sila ná lɛ maa enɛ nɔ mi. Be ni amɛtee shiɛmɔ yɛ Filipi maŋ lɛ mli lɛ, mɛi te shi amɛwo amɛ ni awo amɛ tsuŋ. Shi aaafee nyɔɔŋteŋ lɛ, shikpɔŋ hoso waa ni tsuŋwoohe lɛ shinai lɛ gbelegbelei. Tsuŋwoohe nɔkwɛlɔ lɛ tsui fã waa. Esusu akɛ gboklɛfoi lɛ fɛɛ ejo foi, no hewɔ lɛ, kulɛ eyaagbe ehe. Shi Paulo bo ekɛɛ lɛ akɛ: “Kaaye ohe awui!” Tsuŋwoohe nɔkwɛlɔ lɛ kɛ hekpokpomɔ bi akɛ: “Mɛni esa akɛ mafee koni ahere miyiwala?” Paulo kɛ Sila kɛɛ lɛ akɛ: “Hemɔ Nuŋtsɔ Yesu nɔ oye ni abaahere oyiwala.”—Bɔf. 16:25-34.\nWɔsumɔɔ Yehowa, Yesu, kɛ wɔnyɛmi gbɔmɔ, ni no ji nɔ ni kanyaa wɔ ni wɔshiɛɔ lɛ (Kwɛmɔ kuku 5, 10)\n11, 12. (a) Mɛni tsuŋwoohe nɔkwɛlɔ lɛ sane lɛ tsɔɔ wɔ yɛ shiɛmɔ nitsumɔ lɛ he? (b) Mɛni hewɔ esa akɛ wɔya nɔ wɔshiɛ?\n11 Mɛni tsuŋwoohe nɔkwɛlɔ lɛ sane lɛ tsɔɔ wɔ yɛ shiɛmɔ nitsumɔ lɛ he? Kadimɔ akɛ, shikpɔŋhosomɔ lɛ sɛɛ dani tsuŋwoohe nɔkwɛlɔ lɛ tsake etsui ni ebi koni aye abua lɛ. Ŋmɛnɛ hu lɛ, mɛi komɛi yɛ ni amɛbooo Biblia lɛ mli sane ni wɔshiɛɔ lɛ toi. Shi ekolɛ nɔ ko ni eba amɛnɔ trukaa lɛ baanyɛ ahã amɛtsake amɛtsui ni amɛbo wɔ toi agbɛnɛ. Akɛ nɔkwɛmɔnɔ lɛ, ekolɛ amɛnitsumɔ eje amɛdɛŋ trukaa, aloo amɛgbãla efite ni no ehã amɛhao waa. Ekolɛ hela ko ni naa wa waa emɔ amɛ, aloo amɛnaanyo loo amɛwekunyo ko ni amɛsumɔɔ esane waa lɛ egbo ni no ehã amɛwerɛ eho amɛhe. Kɛ́ nibii ni tamɔ enɛɛmɛi ba mɛi anɔ lɛ, ehãa amɛjwɛŋɔ kɛyaa shɔŋŋ ni amɛbiɔ amɛhe saji tamɔ, ‘Ani nɛkɛ ji bɔ ni Nyɔŋmɔ to ni adesai ashihilɛ afee?’ Ekolɛ, amɛbaabi amɛhe po akɛ, ‘Mɛni esa akɛ mafee koni ahere miyiwala?’ Kɛ́ wɔtee amɛŋɔɔ lɛ, ekolɛ amɛbaasumɔ ni amɛbo sane ni wɔshiɛɔ ni hãa anáa hiɛnɔkamɔ lɛ toi agbɛnɛ.\n12 No hewɔ lɛ, kɛ́ wɔtee nɔ wɔshiɛ ni wɔkpaaa lɛ, kɛ́ mɛi ashihilɛ tsake ni ehe bahia ni ashɛje amɛmii lɛ, wɔnine baashɛ amɛnɔ ni wɔbaaye wɔbua amɛ. (Yes. 61:1) Nyɛmi yoo ko ni atsɛɔ lɛ Charlotte, ni kɛ afii 38 ehi be fɛɛ sɔɔmɔ lɛ mli lɛ wie akɛ: “Ŋmɛnɛ lɛ, mɛi efee shwɛm. No hewɔ lɛ, esa akɛ wɔyashiɛ sane kpakpa lɛ wɔtsɔɔ amɛ.” Ejvor ni kɛ afii 34 esɔmɔ akɛ gbɛgbalɔ lɛ wie akɛ: “Ŋmɛnɛ lɛ, mɛi ehao fe bei fɛɛ ni eho. Miishwe waa ni maye mabua amɛ. Enɛ ji nɔ ni tsirɛɔ mi ni miyaa shiɛmɔ.” Eyɛ faŋŋ akɛ, suɔmɔ ni wɔyɔɔ kɛhã mɛi lɛ ji yiŋtoo kpakpa hewɔ ni esa akɛ wɔya nɔ wɔshiɛ!\nNIBII NI AKƐDRO WƆ NI HÃA WƆNYƐƆ WƆFIƆ SHI\n13, 14. (a) Mɛɛ nikeenii Yesu wie he yɛ Yohane 15:11 lɛ? (b) Te wɔbaafee tɛŋŋ wɔná miishɛɛ ni Yesu yɔɔ lɛ eko? (d) Mɛɛ gbɛ nɔ miishɛɛ yeɔ ebuaa wɔ?\n13 Gbi gbɛkɛ ni enɔ jetsɛremɔ lɛ abaagbe Yesu lɛ, ewie nibii pii ni baanyɛ aye abua ebɔfoi lɛ koni amɛfi shi ni amɛya nɔ amɛwo yibii hu ahe. Mɛni ji nibii nɛɛ? Ni mɛɛ gbɛ nɔ amɛyeɔ amɛbuaa wɔ ŋmɛnɛ?\n14 Miishɛɛ. Ani shiɛmɔ nitsumɔ lɛ ji jatsu kɛhã wɔ? Dabi kwraa! Be ni Yesu gba wain tso lɛ he abɛbua lɛ egbe naa lɛ, ewie akɛ mɛi ni shiɛɔ Maŋtsɛyeli sane lɛ amii baashɛ amɛhe. (Kanemɔ Yohane 15:11.) Abɛbua lɛ diɛŋtsɛ po maa nɔ mi akɛ kɛ́ wɔshiɛ lɛ, wɔbaaná miishɛɛ. Mɛni hewɔ wɔkɛɔ nakai? Yɛ abɛbua lɛ mli lɛ, Yesu kɛ ehe to wain tso he, ni ewie akɛ ekaselɔi lɛ ji wain tso lɛ niji lɛ. Bei abɔ ni tso lɛ niji lɛ yɔɔ tso lɛ he lɛ, amɛbaaná nu kɛ niyenii kɛjɛ tso lɛ mli. Nakai nɔŋŋ kɛ́ wɔtee nɔ wɔnyiɛ Kristo nanemaahei lɛ asɛɛ kpaakpa lɛ, wɔbaaná miishɛɛ ni eyɔɔ akɛni efeɔ e-Tsɛ suɔmɔnaa nii hewɔ lɛ eko. (Yoh. 4:34; 17:13; 1 Pet. 2:21) Nyɛmi yoo ko ni atsɛɔ lɛ Hanne, ni kɛ nɔ ni fe afii 40 esɔmɔ akɛ gbɛgbalɔ lɛ wie akɛ: “Be fɛɛ be ni maya shiɛmɔ lɛ, mináa miishɛɛ waa, ni enɛ ji nɔ ni kanyaa mi ni miyaa nɔ misɔmɔɔ Yehowa lɛ.” Lɛɛlɛŋ, miishɛɛ ni wɔnáa yɛ wɔtsuiŋ tɔ̃ɔ lɛ wajeɔ wɔ ni wɔyaa nɔ wɔshiɛɔ kɛ́ mɛi pii booo wɔ toi po.—Mat. 5:10-12.\n15. (a) Mɛɛ nikeenii awie he yɛ Yohane 14:27 lɛ? (b) Mɛɛ gbɛ nɔ toiŋjɔlɛ hãa wɔyaa nɔ wɔshiɛɔ?\n15 Toiŋjɔlɛ. (Kanemɔ Yohane 14:27.) Mra mli yɛ gbi gbɛkɛ ni enɔ jetsɛremɔ lɛ abaagbe Yesu lɛ nɔ lɛ, ekɛɛ ebɔfoi lɛ akɛ: “Miihã nyɛ mitoiŋjɔlɛ lɛ.” Mɛɛ gbɛ nɔ Yesu toiŋjɔlɛ lɛ baanyɛ aye abua wɔ ni wɔya nɔ wɔshiɛ? Kɛ́ wɔtee nɔ wɔshiɛ lɛ, wɔnuɔ he yɛ wɔtsuiŋ tɔ̃ɔ akɛ wɔyɛ toiŋjɔlɛ, ejaakɛ wɔle akɛ Yehowa kɛ Yesu yɛ nɔ ni wɔfeɔ lɛ he miishɛɛ. (Lala 149:4; Rom. 5:3, 4; Kol. 3:15) Nyɛmi nuu ko ni atsɛɔ lɛ Ulf, ni kɛ afii 45 ehi be fɛɛ sɔɔmɔ lɛ mli lɛ wie akɛ: “Kɛ́ mitee shiɛmɔ lɛ, etɔɔ mi waa, shi ehãa mitsui nyɔɔ mimli, ni minuɔ he akɛ mikɛ miwala miitsu nɔ ko kpakpa.” Ani eŋɔɔɔ wɔnaa akɛ adro wɔ nɔ ko ni baahã wɔná toiŋjɔlɛ ni sɛɛ efooo?\n16. (a) Mɛɛ nikeenii atsĩ tã yɛ Yohane 15:15 lɛ? (b) Mɛni ebi ni bɔfoi lɛ afee koni amɛya nɔ amɛfee Yesu nanemɛi?\n16 Naanyobɔɔ. Be ni Yesu wie akɛ eesumɔ ni bɔfoi lɛ aná miishɛɛ ni amɛmiishɛɛ lɛ “ayi obɔ” lɛ sɛɛ lɛ, etsɔɔ amɛ nɔ hewɔ ni ehe miihia ni amɛsumɔsumɔɔ amɛhe waa bɔ ni amɛbaanyɛ amɛkɛ amɛwala po ashã afɔle amɛhã amɛhe. (Yoh. 15:11-13) Kɛkɛ ni ekɛɛ amɛ akɛ: “Miitsɛ nyɛ nanemɛi.” Mɛɛ nikeenii ni nɔ bɛ enɛ ji nɛkɛ, akɛ amɛkɛ Yesu baabɔ naanyo! Shi mɛni ebaabi ni bɔfoi lɛ afee koni amɛya nɔ amɛfee Yesu nanemɛi? Ebaabi ni ‘amɛya ni amɛyawo yibii,’ loo kɛ́ wɔɔwie lɛ, amɛya nɔ amɛshiɛ. (Kanemɔ Yohane 15:14-16.) Aaafee afii enyɔ dani Yesu kɛ bɔfoi lɛ baagba sane nɛɛ, efã amɛ akɛ: “Be ni nyɛyaa lɛ, nyɛshiɛa akɛ: ‘Ŋwɛi Maŋtsɛyeli lɛ eshɛ shi.’” (Mat. 10:7) Enɛ hewɔ nakai gbɛkɛ ni enɔ jetsɛremɔ lɛ abaagbe lɛ lɛ, ewo amɛ hewalɛ ni amɛya nɔ amɛtsu nitsumɔ ni amɛje shishi lɛ kɛyashi naagbee lɛ. (Mat. 24:13; Mar. 3:14) Yesu le akɛ bɔfoi lɛ náŋ nitsumɔ lɛ mlɛo kwraa. Shi ele hu akɛ, amɛbaanyɛ amɛtsu ni amɛya nɔ amɛfee enanemɛi. Mɛni baaye abua amɛ ni amɛnyɛ amɛfee nakai? No ji nikeenii ni nyiɛ sɛɛ lɛ.\n17, 18. (a) Mɛɛ nikeenii atsĩ tã yɛ Yohane 15:16 lɛ? (b) Mɛɛ gbɛ nɔ nikeenii nɛɛ ye ebua Yesu kaselɔi lɛ? (d) Mɛɛ nikeenii srɔtoi wajeɔ wɔ ŋmɛnɛ?\n17 Nyɔŋmɔ baahã wɔsɔlemɔi ahetoo. Yesu kɛɛ akɛ: “Nɔ fɛɛ nɔ ni nyɛbaabi Tsɛ lɛ yɛ migbɛ́i mli lɛ, [ekɛbaahã] nyɛ.” (Yoh. 15:16) Ŋwanejee ko bɛ he akɛ, shiwoo nɛɛ wo bɔfoi lɛ hewalɛ waa! * Bɔfoi lɛ eyanuuu nibii ashishi jogbaŋŋ. No hewɔ lɛ, amɛkɔɔɔ sɛɛ akɛ etsɛŋ ni Yesu baagbo. Shi Yesu gbele lɛ hãŋ amɛfee shwɛm. Yehowa efee klalo akɛ, kɛ́ amɛsɔle amɛbi edɛŋ yelikɛbuamɔ lɛ, ekɛbaadro amɛ koni amɛnyɛ amɛshiɛ Maŋtsɛyeli lɛ he sane lɛ. Anɔkwa, Yesu gbele lɛ sɛɛ etsɛɛɛ lɛ, bɔfoi lɛ kpa Yehowa fai koni edro amɛ ekãa, ni Yehowa hã amɛsɔlemɔi lɛ ahetoo.—Bɔf. 4:29, 31.\nKɛ́ wɔsɔle wɔbi Yehowa dɛŋ yelikɛbuamɔ lɛ, ebaabo wɔ toi (Kwɛmɔ kuku 18)\n18 Ŋmɛnɛ hu lɛ, kɛ́ wɔtee nɔ wɔshiɛ lɛ, wɔbaaya nɔ wɔfee Yesu nanemɛi. Agbɛnɛ hu, kɛ́ wɔsɔle wɔkpa Yehowa fai ni eye ebua wɔ koni wɔnijiaŋ akaje wui yɛ naagbai ni wɔkɛkpeɔ yɛ shiɛmɔ nitsumɔ lɛ mli lɛ fɛɛ sɛɛ lɛ, ebaabo wɔ toi. (Fip. 4:13) Eŋɔɔ wɔnaa waa akɛ Yehowa boɔ wɔsɔlemɔi atoi ni Yesu ji wɔnaanyo! Nibii nɛɛ ni Yehowa kɛdro wɔ lɛ wajeɔ wɔ koni wɔya nɔ wɔwo yibii.—Yak. 1:17.\n19. (a) Mɛni hewɔ wɔyaa nɔ wɔshiɛɔ lɛ? (b) Mɛni baaye abua wɔ ni wɔnyɛ wɔgbe Nyɔŋmɔ nitsumɔ lɛ naa?\n19 Yɛ nikasemɔ nɛɛ mli lɛ, wɔbana yiŋtoi ejwɛ ahewɔ ni esa akɛ wɔya nɔ wɔshiɛ. Nomɛi ji: klɛŋklɛŋ lɛ, ewoɔ Yehowa hiɛ nyam ni etseɔ egbɛ́i lɛ he. Nɔ ni ji enyɔ lɛ, etsɔɔ akɛ wɔsumɔɔ Yehowa kɛ Yesu. Nɔ ni ji etɛ lɛ, wɔtsɔɔ no nɔ wɔbɔɔ mɛi kɔkɔ, kɛ nɔ ni ji ejwɛ lɛ, etsɔɔ akɛ wɔsumɔɔ wɔnyɛmi gbɔmɔ. Agbɛnɛ hu, wɔbana akɛ Yehowa droɔ wɔ nibii komɛi kɛwajeɔ wɔ koni wɔnyɛ wɔgbe enitsumɔ lɛ naa. Nibii nɛɛ ji, miishɛɛ, toiŋjɔlɛ, wɔ kɛ Yesu teŋ naanyobɔɔ lɛ, kɛ wɔsɔlemɔi atoi ni Yehowa boɔ lɛ. Kɛ́ Yehowa na bɔ ni wɔjɛɔ wɔtsui fɛɛ mli wɔbɔɔ mɔdɛŋ waa koni ‘wɔya nɔ wɔwo yibii babaoo’ lɛ, emii shɛɔ ehe waa!\n^ kk. 17 Be ni Yesu kɛ bɔfoi lɛ gbaa sane lɛ, ema nɔ mi ehã amɛ shii abɔ akɛ, Yehowa baahã amɛsɔlemɔi ahetoo.—Yoh. 14:13; 15:7, 16; 16:23.


KANEMƆ YƐ Amharic Bicol Blɔfo Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Denmark Dutch Ga Georgia Germany Haitian Creole Hela Hiligaynon Hungary Igbo Italia Korea Lithuania Myanmar Norway Ossetia Poland Portuguese (Brazil) Quechua (Bolivia) Romania Russia Mumuii Awiemɔ Samoa Sesotho (Lesotho) Setswana Shona Silozi Slovak Slovenia Spania Mumuii Awiemɔ Swahili Tsonga Turkey Ukrain\nLORRAINE kɛɛ akɛ: “Beni mibɔi Biblia lɛ kanemɔ daa lɛ, mibana lɛ akɛ eji jatsu ko ni kã minɔ moŋ fe ni maná ekanemɔ he miishɛɛ. Ewa kɛha mi akɛ manu nɔ ni mikaneɔ lɛ shishi, no hewɔ lɛ bei pii kɛ́ miikane lɛ mijwɛŋmɔ kpaa shi.”\nMɛi krokomɛi hu kɛɛ beni amɛbɔi Biblia lɛ kanemɔ lɛ, no mli lɛ amɛnáaa ekanemɔ he miishɛɛ. Kɛlɛ, amɛtee nɔ amɛkane, ejaakɛ amɛle akɛ Ŋmalɛ Krɔŋkrɔŋ lɛ ní amɛbaakane lɛ ji nifeemɔ ni sa. Marc kɛɛ akɛ: “Ewaaa akɛ wɔɔha nibii komɛi aha wɔfolɔ Biblia kanemɔ kɛ aŋkro nikasemɔ mli. Ehe bahia ni masɔle waa ni mamia mihiɛ hu dani minyɛ mikɛ Biblia kanemɔ fata nibii ni he hiaa ni mifeɔ daa lɛ ahe.”\nMɛni obaanyɛ ofee koni oná hiɛsɔɔ kpele kɛha Nyɔŋmɔ Wiemɔ ni aŋma, ni ji Biblia lɛ? Te obaafee tɛŋŋ oná ekanemɔ he miishɛɛ lɛ? Susumɔ ŋaawoi ni nyiɛ sɛɛ lɛ ahe okwɛ.\nOtii kɛ Gbɛi Anɔ ni Oootsɔ Ofee\nBe fɛɛ be ni obaakane Biblia lɛ, sɔlemɔ ni oha ojwɛŋmɔ ahi nikanemɔ lɛ nɔ. Sɔlemɔ obi Yehowa ni eye ebua bo ni oná e-Wiemɔ lɛ kasemɔ he miishɛɛ. Kpa lɛ fai ni egbele ojwɛŋmɔ kɛ otsui mli koni onyɛ onu enilee lɛ shishi jogbaŋŋ. (Lala 119:34) Kɛ́ okaseee Biblia lɛ yɛ nɛkɛ gbɛ nɔ lɛ, ewaaa akɛ ekasemɔ baatsɔ jatsu kɛha bo, ni ekolɛ onáŋ he miishɛɛ akɛ oooya nɔ okase. Lynn kɛɛ akɛ: “Bei komɛi lɛ, mikaneɔ nii oyayaayai ni no haaa mayɔse otii ni he hiaa lɛ. Bei pii lɛ, miyɔseee otii titrii ni yɔɔ mli lɛ fɛɛ. Shi misɔleɔ bɔni afee ni manyɛ maye mihe nɔ, ni enɛ yeɔ ebuaa mi ni mijwɛŋmɔ hiɔ nɔ ni mikaneɔ lɛ nɔ.”\nBuu nɔ ni okaseɔ lɛ akɛ nɔ ko ni he yɔɔ sɛɛnamɔ. Kaimɔ akɛ, kɛ́ onu Biblia mli anɔkwalei lɛ ashishi ni okɛtsu nii lɛ, ebaaha oná wala. No hewɔ lɛ, bɔɔ mɔdɛŋ waa ni otao otii ni he baaba sɛɛnamɔ kɛha bo ni okɛtsu nii. Chris kɛɛ akɛ: “Mitaoɔ otii ni baaha mana susumɔi kɛ sui gbohii ni miyɔɔ lɛ. Eyɛ mli akɛ mɛi ni ŋmala Biblia lɛ kɛ wɔwoji lɛ kɛ mi ekpeko pɛŋ moŋ, shi kɛ́ mikwɛ bɔ ni mináa saji ni yɔɔ woji nɛɛ amli lɛ he sɛɛ lɛ, ehaa mináa miishɛɛ waa.”\nOkɛ otii ni obaanyɛ oshɛ he amamɔ ohiɛ. Bɔɔ mɔdɛŋ ni okase nibii hei yɛ Biblia mli gbɔmɛi lɛ ahe. Kɛ́ okwɛ Insight on the Scriptures lɛ loo Watch Tower Publications Index lɛ mli lɛ, obaanyɛ oná amɛteŋ mɛi babaoo ahe saji ni sa kadimɔ. Beni okaseɔ Biblia mli gbɔmɛi—hii kɛ yei—nɛɛ ahe saji ni onaa akɛ amɛji gbɔmɛi diɛŋtsɛ ni yɔɔ sui kɛ henumɔi lɛ, nɔ ni okaseɔ yɛ amɛhe lɛ baaná ona hewalɛ waa.\nTaomɔ gbɛi hei ni oootsɔ nɔ okɛ mɛi asusu Ŋmalɛi lɛ ahe. (Bɔf. 17:2, 3) Kɛ́ Sophia miikase nii lɛ, ekɛ oti ni tamɔ nakai maa ehiɛ. Ekɛɛ akɛ: “Mishwelɛ ji ni makase gbɛi hei ni manyɛ matsɔ nɔ mikɛ mɛi asusu nii ahe yɛ shiɛmɔ nitsumɔ lɛ mli, kɛ agbɛnɛ hu yɛ shihilɛi krokomɛi amli, bɔni afee ni manyɛ magbála Biblia mli anɔkwalei lɛ amli jogbaŋŋ. Bɔ ni Buu-Mɔɔ gbálaa nii amli lɛ yeɔ ebuaa jogbaŋŋ yɛ enɛ gbɛfaŋ.”—2 Tim. 2:15.\nFeemɔ Biblia mli saji lɛ ahe mfoniri yɛ ojwɛŋmɔ mli. Hebribii 4:12 lɛ kɛɔ akɛ: “Nyɔŋmɔ wiemɔ hiɛ kã.” Kɛ́ ookane Ŋmalɛi lɛ, feemɔ nɔ ni Biblia mli gbɔmɛi lɛ naa lɛ he mfoniri yɛ ojwɛŋmɔ mli koni Nyɔŋmɔ shɛɛ sane lɛ hiɛ akã yɛ ojwɛŋmɔ mli. Bɔɔ mɔdɛŋ ni onu saji ni amɛnu lɛ ni onu nii ahe tamɔ bɔ ni amɛnu nii ahe lɛ. Okɛ amɛniiashikpamɔi lɛ ato shihilɛi pɔtɛi komɛi ni okɛkpeɔ lɛ ahe. Kasemɔ nii kɛjɛ gbɛ ni amɛtsɔ nɔ amɛtsu shihilɛi ahe nii lɛ mli. Kɛ́ ofee nakai lɛ, ebaaha onu Biblia mli saji lɛ ashishi jogbaŋŋ ni ohiɛ kpaŋ saji nɛɛ anɔ.\nŊɔɔ be kɛsusu ŋmalɛi ni amɛshishinumɔ wala lɛ kɛ mligbalamɔ ni akɛha yɛ amɛhe lɛ he, koni onyɛ onu shishi jogbaŋŋ. Ŋɔɔ be ni fa kɛkase nii be fɛɛ be. Ekolɛ okɛ sanebimɔi komɛi ni sa kadimɔ ní ebaabi ni opɛi nii amli yɛ he baakpe. Taomɔ shishinumɔ ni yɔɔ wiemɔi ni okɛkpeko pɛŋ lɛ asɛɛ, susumɔ shishigbɛ niŋmai lɛ ahe, ni okane ŋmalɛi krokomɛi ni akadi yɛ o-Biblia lɛ mli akɛ amɛkɔɔ ŋmalɛi ni okaneɔ lɛ ahe yɛ gbɛ ko nɔ lɛ. Babaoo ni onuɔ nibii ni okaneɔ lɛ ashishi ni okɛtsuɔ nii lɛ, babaoo ni obaaná Nyɔŋmɔ Wiemɔ ni aŋma lɛ he miishɛɛ. Kɛ́ eba lɛ nakai lɛ, obaanyɛ okɛɛ tamɔ bɔ ni lalatsɛ lɛ kɛɛ lɛ akɛ: “Miŋɔ [Yehowa] odasei lɛ mifee migbɛfaŋ nɔ kɛmiiya naanɔ, ejaakɛ nomɛi ahe miishɛɛ mitsui náa.”—Lala 119:111.\nOkɛ oyaiyeli akakase nɔ ni okaseɔ lɛ. Ŋɔɔ be ni fa bɔ ni sa okɛfee aŋkro nikasemɔ lɛ. Kaaha be ni okɛfeɔ aŋkro nikasemɔ lɛ ye kɛbote be ni oto ni okɛsaa ohe kɛha asafoŋ kpeei lɛ mli. Raquel kɛɛ akɛ: “Bei pii lɛ, mifeɔ kpɛŋŋ aahu akɛ mijwɛŋmɔ nyɛɛɛ ahi nikasemɔ lɛ nɔ. No hewɔ lɛ, mina akɛ kɛ́ mikɛ be kuku kase nii lɛ mináa he sɛɛ. Nikasemɔi ni tamɔ nakai lɛ yeɔ ebuaa mi ni mináa nɔ ni mikaseɔ lɛ he sɛɛ waa.” Chris kɛɛ akɛ: “Kɛ́ mitɛjeee mihe kɛkaseee nii lɛ, mihenilee gbáa minaa ejaakɛ nɔ ko fioo pɛ ni kaa miyitsoŋ. Bei pii lɛ, nɔ ni mikaseɔ lɛ shɛɛɛ mitsui he.” No hewɔ lɛ, too otsui shi.\nNá shwelɛ kpele oha Nyɔŋmɔ wiemɔ lɛ. Bɔfo Petro kɛɛ akɛ: “Nyɛshwea wiemɔ lɛ mli fufɔ krɔŋŋ lɛ tamɔ fufɔbii ní afɔ́ bianɛ, koni nyɛdara yɛ mli kɛná yiwalaheremɔ.” (1 Pet. 2:2) Ebiii ni gbekɛbii aná shwelɛ akɛ amɛaaye fufɔ. Amɛná nakai shwelɛ lɛ kɛjɛ amɛfɔmɔ mli. Shi Ŋmalɛi lɛ tsɔɔ akɛ, esa akɛ wɔná shwelɛ kɛha Nyɔŋmɔ wiemɔ lɛ. Kɛ́ okaneɔ Biblia lɛ baafa kome ko pɛ daa gbi lɛ, etsɛŋ ni obaaná nakai shwelɛ lɛ. Etsɛŋ ni nɔ ni kulɛ etamɔ nɔ ni efeemɔ wa kɛha bo lɛ baatse onaa.\nJwɛŋmɔ Ŋmalɛi ni okaneɔ lɛ nɔ. Agbɛnɛ hu lɛ, kɛ́ ojwɛŋ nɔ ni okaneɔ lɛ nɔ lɛ, obaaná he sɛɛ waa. Enɛ baaye abua bo ni okɛ ŋmalɛ mli saji ni ole momo lɛ ato nɔ ni okaneɔ lɛ he. Etsɛŋ ni obaaná nilee babaoo—jwetri ni haa mɔmii shɛɔ ehe lɛ.—Lala 19:15; Abɛi 3:3.\nEjeee Be Fitemɔ\nEbiɔ hiɛmiamɔ dani abaanyɛ aya nɔ akase nii yɛ gbɛ kpakpa nɔ, shi nakai feemɔ kɛ jɔɔmɔi babaoo baa. No baaha onu ŋmalɛi lɛ ashishi jogbaŋŋ. (Heb. 5:12-14) Sɛɛyoomɔ kɛ nilee ni onáa kɛjɛɔ Ŋmalɛi ni ajɛ mumɔŋ aŋma lɛ mli lɛ haa onáa miishɛɛ, otsui nyɔɔ omli, ni otoiŋ jɔɔ bo. Nilee ni jɛ Nyɔŋmɔ Wiemɔ ni ajɛ mumɔŋ aŋma lɛ mli lɛ ji “walatso” kɛha mɛi ni kaneɔ ni amɛkɛtsuɔ nii lɛ.—Abɛi 3:13-18.\nNyɔŋmɔ Wiemɔ lɛ ni oookase fitsofitso lɛ baanyɛ aha otsɔ mɔ ni kɔɔ sane sɛɛ. (Abɛi 15:14) Enɛ baaye abua bo ni ojɛ otsui mli okɛ ŋaawoo ni damɔ Biblia lɛ nɔ pɛ aha. Kɛ́ odamɔ nɔ ni okane yɛ Ŋmalɛi lɛ, kɛ woji ni “tsulɔ anɔkwafo kɛ nilelɔ” lɛ efee lɛ mli lɛ nɔ okpɛ oyiŋ lɛ, Yehowa Wiemɔ ni ajɛ mumɔŋ aŋma lɛ baawaje bo ni otsui baanyɔ omli. (Mat. 24:45) Obaaná jwɛŋmɔ ni ja, ni Yehowa Wiemɔ lɛ baaná osusumɔi, onifeemɔi, kɛ owiemɔi anɔ hewalɛ. Kɛfata he lɛ, nɔ fɛɛ nɔ ni ofeɔ yɛ Nyɔŋmɔ jámɔ mli lɛ baashwere.—Lala 1:2, 3.\nKɛ́ osumɔɔ Nyɔŋmɔ kɛ otsui fɛɛ lɛ, no baatsirɛ bo koni okɛ mɛi agba ohemɔkɛyeli lɛ he sane. Enɛ hu baanyɛ aha oná jɔɔmɔi babaoo. Sophia miibɔ mɔdɛŋ koni enyɛ ekai ŋmalɛi srɔtoi ni ebaanyɛ ekɛtsu nii yɛ eshiɛmɔ nitsumɔ lɛ mli bɔni afee ní etoibolɔi lɛ abo lɛ toi, koni no aha enyɛ etsu e-Kristofoi asɔɔmɔ nitsumɔ lɛ jogbaŋŋ kɛ miishɛɛ. Ekɛɛ akɛ: “Kɛ́ mikwɛ bɔ ni mɛi feɔ amɛnii amɛhaa yɛ Biblia lɛ mli saji ahe lɛ, ehaa mináa miishɛɛ pam.”\nShi jɔɔmɔ ni fe fɛɛ ni anáa yɛ Nyɔŋmɔ Wiemɔ lɛ kanemɔ he miishɛɛ ni anáa lɛ mli ji wekukpãa gbagbalii ní bakãa wɔ kɛ Yehowa teŋ lɛ. Biblia lɛ ni okaseɔ lɛ haa onuɔ eshishitoo mlai lɛ ashishi, ni ehaa ohiɛ sɔɔ esuɔmɔ, ejalɛsaneyeli, kɛ ejurɔ ni efeɔ lɛ. Nɔ ko nɔ ko bɛ ni he hiaa loo ehaa anáa jɔɔmɔi babaoo fe enɛ. Kasemɔ Nyɔŋmɔ Wiemɔ lɛ jogbaŋŋ. Hɛɛ, nakai ni ooofee lɛ jeee be fitemɔ.—Lala 19:8-12.\n[Akrabatsa/Mfonirii ni yɔɔ baafa 5]\nKANEMƆ NYƆŊMƆ WIEMƆ LƐ: OTII KƐ GBƐI ANƆ NI OOOTSƆ OFEE\n▪ Be fɛɛ be ni obaakane Biblia lɛ, sɔlemɔ ni oha ojwɛŋmɔ ahi nikanemɔ lɛ nɔ.\n▪ Buu nɔ ni okaseɔ lɛ akɛ nɔ ko ni he yɔɔ sɛɛnamɔ.\n▪ Okɛ otii ni obaanyɛ oshɛ he amamɔ ohiɛ.\n▪ Taomɔ gbɛi hei ni oootsɔ nɔ okɛ mɛi asusu Ŋmalɛi lɛ ahe.\n▪ Feemɔ Biblia mli saji lɛ ahe mfoniri yɛ ojwɛŋmɔ mli.\n▪ Ŋɔɔ be kɛsusu ŋmalɛi ni amɛshishinumɔ wala lɛ kɛ mligbalamɔ ni akɛha yɛ amɛhe lɛ he, koni onyɛ onu shishi jogbaŋŋ.\n▪ Okɛ oyaiyeli akakase nɔ ni okaseɔ lɛ.\n▪ Ná shwelɛ kpele oha Nyɔŋmɔ wiemɔ lɛ.\n▪ Jwɛŋmɔ Ŋmalɛi ni okaneɔ lɛ nɔ.\nFeemɔ ohe mfoniri akɛ oyɛ shihilɛ ko ni tamɔ Biblia mli sane ni okaneɔ lɛ mli


Barak, Debora, kɛ Yael—Hiɛnyiɛlɔ Hee Kɛ Yei Enyɔ Ni Fee Ekãa | Biblia Mli Nikasemɔi Kɛhã Gbekɛbii\nHiɛnyiɛlɔ Hee Kɛ Yei Enyɔ Ni Fee Ekãa\nYoshua nyiɛ Yehowa webii lɛ ahiɛ afii pii, kɛkɛ ni egbo be ni eye afii 110. Be ni eyɔɔ wala mli lɛ, Israelbii lɛ sɔmɔ Yehowa. Shi be ni egbo lɛ, Israelbii lɛ booo Yehowa toi dɔŋŋ. Amɛbɔi amagai jamɔ tamɔ bɔ ni Kanaanbii lɛ feɔ lɛ. No hewɔ lɛ, Yehowa hã Kanaanbii lɛ amaŋtsɛ ko ni atsɛɔ lɛ Yabin lɛ hao amɛ. Israelbii lɛ kpa Yehowa fai ni ewa amɛ. No hewɔ lɛ, Yehowa hã amɛ hiɛnyiɛlɔ hee. Atsɛɔ lɛ Barak, ni eye ebua amɛ ni amɛku amɛsɛɛ kɛba Yehowa ŋɔɔ.\nGbalɔyoo ko ni atsɛɔ lɛ Debora lɛ tsu ni ayatsɛ Barak kɛba. Ekɛɛ Barak akɛ, nɔ ni Yehowa kɛɛ nɛ: ‘Taomɔ hii 10,000, ni okɛ Yabin kɛ esraafoi lɛ ayakpe yɛ Kishon faa lɛ naa. Obaaye Sisera, ni ji Yabin asraafoi lɛ atatsɛnukpa lɛ nɔ kunim yɛ jɛmɛ.’ Barak kɛɛ Debora akɛ: ‘Kɛ́ okɛ mi baaya lɛ, no lɛ maya.’ Debora kɛɛ lɛ akɛ: ‘Mikɛ bo baaya. Shi ná ole akɛ, jeee bo obaagbe Sisera. Yehowa kɛɛ yoo ko ni baagbe lɛ.’\nDebora fata Barak kɛ esraafoi lɛ ahe kɛtee Tabor Gɔŋ lɛ nɔ koni amɛkɛ Sisera ayawu. Be ni Sisera nu enɛ lɛ, ebua esraafoi kɛ eta shwiilii lɛ anaa yɛ jɔɔ lɛ mli. Debora kɛɛ Barak akɛ: ‘Ŋmɛnɛ lɛ, Yehowa baahã oye kunim.’ Barak kɛ esraafoi 10,000 lɛ jo foi kɛkpeleke jɔɔ lɛ koni amɛkɛ Sisera kɛ esraafoi lɛ ayakpe.\nYehowa hã Kishon faa lɛ yi ni Sisera kɛ ewebii lɛ ata shwiilii lɛ ka ŋmɔtɔ lɛ mli. Sisera yi shi kɛjɛ eshwiili lɛ mli ni ejo foi. Barak kɛ esraafoi lɛ ye Sisera webii lɛ anɔ kunim, shi amɛnine shɛɛɛ Sisera nɔ! Ejo foi ni eyatee yɛ yoo ko ni atsɛɔ lɛ Yael lɛ mama tsũ mli. Yael hã lɛ mliki ni enu, kɛkɛ ni eha lɛ kuntu. Etsɛɛɛ kwraa ni Sisera wɔ, ejaakɛ etɔ lɛ waa. Kɛkɛ ni Yael kɔ tso ko kɛ enaa piɔpiɔ ni efee blɛoo ni eyaka ewo Sisera yitsoŋ ni Sisera gbo.\nBarak ba Sisera taomɔ. Shi Yael kɛ lɛ yakpe ni ekɛɛ lɛ akɛ: ‘Ba ni matsɔɔ bo nuu ni otaoɔ lɛ.’ Yael kɛ Barak tee mama tsũ lɛ mli. Be ni ebote mli lɛ, naa Sisera kã shi ni egbo. Barak kɛ Debora lá kɛjie Yehowa yi akɛ ehã Israelbii lɛ eye amɛhenyɛlɔi lɛ anɔ kunim. Israelbii lɛ ná toiŋjɔlɛ afii 40.\n“Yei ni jajeɔ sane kpakpa lɛ tamɔ asraafoi babaoo.”—Lala 68:11\nSanebimɔi: Mɛɛ gbɛ nɔ Debora ye ebua Israelbii lɛ? Mɛni Yael fee ni tsɔɔ akɛ eyɛ ekãa waa?\n“Mite Shi akɛ Nyɛ yɛ Israel”\nMɛni wɔbaanyɛ wɔkase kɛjɛ hemɔkɛyeli kɛ ekãa ni Debora jie lɛ kpo lɛ mli?\nKɛmaje Mɔ Ko Kɛmaje Mɔ Ko Hiɛnyiɛlɔ Hee Kɛ Yei Enyɔ Ni Fee Ekãa\nlfb nikasemɔ 32 bf. 80-81


Esa akɛ Wɔfee Ekome Kɛkpee Jeŋ Momo Nɛɛ Naagbee lɛ Naa | Nikasemɔ\n‘Nyɛboa Toi Koni Nyɛnu Shishi’\nAni ‘Oona Naa’?\nEsa akɛ Wɔfee Ekome Kɛkpee Jeŋ Momo Nɛɛ Naagbee lɛ Naa\nAni Ohiɛ Sɔɔ Nɔ ni Onine Eshɛ Nɔ Lɛ?\nAni Esa akɛ Otsake Ojwɛŋmɔ?\nEle “Gbɛ Lɛ”\nBuu-Mɔɔ—Nikasemɔ Nɔ | December 2014\n“Gbɔmɔtso kome henii ji wɔ.”—EFESOBII 4:25.\nMɛɛ su esa akɛ oblahii kɛ oblayei akwa? Ni mɛni hewɔ?\nMɛni hewɔ ehe miihia ni wɔfee ekome lɛ?\nTe ooofee tɛŋŋ ohã ana akɛ oosumɔ ni okɛ onyɛmimɛi lɛ afee ekome?\n1, 2. Te Nyɔŋmɔ sumɔɔ ni ewebii, onukpai kɛ gbekɛbii fɛɛ, ajá lɛ tɛŋŋ?\nANI oji oblanyo loo oblayoo? Kɛ́ nakai lɛ, obaanyɛ oná nɔmimaa akɛ oji mɔ ko ni he hiaa yɛ Yehowa jeŋ muu fɛɛ asafo lɛ mli. Yɛ maji babaoo anɔ lɛ, mɛi ni abaptisiɔ amɛ lɛ ateŋ mɛi babaoo ji oblahii kɛ oblayei. Kɛ́ wɔna bɔ ni oblahii kɛ oblayei babaoo kpɛɔ amɛyiŋ akɛ amɛbaasɔmɔ Yehowa lɛ, ewoɔ wɔ hewalɛ waa!\n2 Akɛ oblanyo loo oblayoo lɛ, ani onáa he miishɛɛ akɛ okɛ otipɛŋfoi aaabɔ? Ekolɛ onáa he miishɛɛ. Wɔsumɔɔ ni wɔkɛ wɔtipɛŋfoi abɔ. Kɛ̃lɛ, Yehowa miisumɔ ni wɔkɛ wɔnyɛmimɛi lɛ fɛɛ afee ekome kɛjá lɛ. Eesumɔ ni ewebii lɛ fɛɛ afee ekome, ekɔɔɔ he eko afii abɔ ni amɛye loo shihilɛ mli ni amɛjɛ. Bɔfo Paulo ŋma akɛ Nyɔŋmɔ miisumɔ akɛ “ehere gbɔmɛi fɛɛ yiwala, koni amɛshɛ anɔkwale lɛ lee mli.” (1 Timoteo 2:3, 4) Ni Kpojiemɔ 7:9 lɛ hu tsɔɔ akɛ mɛi ni jáa Nyɔŋmɔ lɛ “jɛ jeŋmaŋ fɛɛ jeŋmaŋ kɛ akutsei kɛ maji kɛ majianɔ wiemɔi amli.”\n3, 4. (a) Mɛɛ su oblahii kɛ oblayei babaoo jieɔ lɛ kpo ŋmɛnɛ? (b) Yɛ Efesobii 4:25 lɛ, mɛni he Paulo kɛ asafo lɛ to?\n3 Esoro oblahii kɛ oblayei ni sɔmɔɔ Yehowa lɛ kwraa yɛ mɛi ni sɔmɔɔɔ lɛ lɛ ahe. Mɛi ni sɔmɔɔɔ Yehowa lɛ ateŋ mɛi babaoo foɔ amɛ pɛ amɛnɔ mli. Anɔkwa, niiamlitaolɔi komɛi ewie akɛ ŋkomeŋfa su ni oblahii kɛ oblayei ni yɔɔ ŋmɛnɛ lɛ jieɔ lɛ kpo lɛ, anako enɔ pɛŋ. Bɔ ni amɛwieɔ kɛ bɔ ni amɛsaa amɛhe lɛ hãa anaa akɛ amɛbuuu mɛi krokomɛi, titri lɛ mɛi ni edara lɛ.\nBe ni Satan je lɛ bɛŋkɛɔ enaagbee lɛ, ehe baahia waa ni wɔkɛ wɔnyɛmimɛi hii kɛ yei lɛ afee ekome\n4 Akɛni su nɛɛ ehe shi yɛ he fɛɛ he hewɔ lɛ, ebiɔ mɔdɛŋbɔɔ babaoo dani abaanyɛ akwa, ní asa Yehowa hiɛ. Paulo bɔ Kristofoi ni hi shi yɛ klɛŋklɛŋ afii 100 lɛ mli po kɔkɔ yɛ su nɛɛ nɔŋŋ he. Ewie akɛ, su nɛɛ ji “mumɔ ni tsuɔ nii ŋmɛnɛŋmɛnɛ yɛ toigbele bii amli lɛ.” (Nyɛkanea Efesobii 2:1-3.) Eŋɔɔ wɔnaa waa akɛ oblahii kɛ oblayei ni yɔɔ asafo lɛ mli lɛ bɛ nakai. Amɛmiisumɔ ni amɛkɛ amɛnyɛmimɛi lɛ afee ekome kɛsɔmɔ Yehowa. Amɛle akɛ asafo lɛ tamɔ gbɔmɔtso ni hiɛ fãi loo henii babaoo, ni fɛɛ feɔ ekome kɛtsuɔ nii. Taakɛ Paulo ŋma lɛ, “gbɔmɔtso kome henii ji wɔ.” (Efesobii 4:25) Be ni Satan je lɛ bɛŋkɛɔ enaagbee lɛ, ehe baahia waa ni wɔkɛ wɔnyɛmimɛi hii kɛ yei lɛ afee ekome. Biblia mli nɔkwɛmɔnii ni nyiɛ sɛɛ nɛɛ baaye abua wɔ ni wɔna nɔ hewɔ ni ehe miihia ni wɔkpɛtɛ wɔhe gbagbalii, loo wɔfee ekome lɛ.\nAMƐKPƐTƐ AMƐHE GBAGBALII\n5, 6. Mɛni wɔkaseɔ yɛ Lot kɛ eweku lɛ sane lɛ mli?\n5 Yɛ blema lɛ, Yehowa webii yaje shihilɛi ni yɔɔ oshara mli. Shi akɛni amɛfee ekome ni amɛye amɛbua amɛhe hewɔ lɛ, Yehowa bu amɛhe. Wɔ fɛɛ wɔbaanyɛ wɔkase nii yɛ Biblia mli nɔkwɛmɔnii nɛɛ amli, ekɔɔɔ he eko afii abɔ ni wɔye. Nyɛhãa wɔsusua nɔ ni ba Lot nɔ lɛ he wɔkwɛa.\n6 Lot kɛ eweku lɛ yaje oshara mli. No mli lɛ, Yehowa miiba ebakpata Sodom, ni ji maŋ nɔ ni amɛyɔɔ lɛ hiɛ. Yehowa tsu bɔfoi koni amɛyabɔ Lot kɔkɔ ní eshi maŋ lɛ mli ni ejo foi kɛya gɔji lɛ anɔ. Amɛkɛɛ lɛ akɛ: “Ohe afee oya ni ojo foi!” (1 Mose 19:12-22) Lot kɛ ebiyei enyɔ lɛ bo famɔi ni akɛhã lɛ toi. Shi mɔbɔ sane ji akɛ, Lot weku lɛ mli bii krokomɛi lɛ booo toi. Be ni Lot ni hiɛ efã lɛ kɛɛ hii ni kɛ ebiyei lɛ baahi shi lɛ akɛ esa akɛ amɛshi lɛ, amɛhiɛ lɛ, efee tamɔ nɔ ni ‘eeye fɛo.’ Amɛbuuu nɔ ni ewie lɛ akɛ eji hiɛdɔɔ sane, ni no hewɔ lɛ, be ni akpata maŋ lɛ hiɛ lɛ, amɛgboi. (1 Mose 19:14) Lot kɛ ebiyei enyɔ lɛ pɛ yi abaa, ejaakɛ amɛbo toi ni amɛfee ekome.\n7. Mɛɛ gbɛ nɔ Yehowa ye ebua kuu kome ni shi Mizraim lɛ?\n7 Susumɔ nɔkwɛmɔnɔ kroko he okwɛ. Be ni Israelbii lɛ shi Mizraim lɛ, amɛjaraaa amɛmli amɛwooo kui bibii amli, ní eba lɛ akɛ kuu fɛɛ kuu baahala he ni esumɔɔ ni etsɔ kɛya Shiwoo Shikpɔŋ lɛ nɔ. No najiaŋ lɛ, amɛfã gbɛ lɛ akɛ kuu kome. Ni be ni Yehowa gba Ŋshɔ Tsuru lɛ mli lɛ, jeee Mose kome loo ekɛ Israelbii fioo komɛi pɛ ni tsɔ mli. Maŋ muu lɛ fɛɛ kɛ Mose tee, ni Yehowa bu amɛhe. (2 Mose 14:21, 22, 29, 30) Mɛi ni jeee Israelbii lɛ po kpɛ mli akɛ amɛbaasɔmɔ Yehowa, ni amɛkɛ Israelbii lɛ fee ekome kɛshi Mizraim. Mɛi lɛ fɛɛ fee ekome. (2 Mose 12:38) Kulɛ ebaafee nɔ ni nilee bɛ mli akɛ kuu fioo ko, tamɔ ekolɛ oblahii kɛ oblayei komɛi nɛkɛ, baatse amɛhe ni amɛ diɛŋtsɛ amɛkɔ gbɛ ni amɛsusuɔ akɛ no hi hã amɛ. Eji mɛi komɛi tse amɛhe nakai kulɛ, Yehowa ebuŋ amɛhe.—1 Korintobii 10:1.\n8. Yɛ Yehoshafat beaŋ lɛ, mɛɛ gbɛ nɔ Nyɔŋmɔ webii lɛ fee ekome?\n8 Yɛ Maŋtsɛ Yehoshafat beaŋ lɛ, ta babaoo ko ni he wa fã ní amɛkɛ Nyɔŋmɔ webii lɛ abawuu. (2 Kronika 20:1, 2) Be ni henyɛlɔi ni he yɔɔ gbeyei nɛɛ batutua Israelbii lɛ, mɛni Israelbii lɛ fee? Amɛkɛ amɛhiɛ fɔ̃ Yehowa nɔ, ni amɛsɔle koni eye ebua amɛ. (Nyɛkanea 2 Kronika 20:3, 4.) Aŋkroaŋkroi ni ji Israelbii lɛ ebɔɔɔ mɔdɛŋ akɛ amɛ diɛŋtsɛ amɛbaatsu saji ahe nii, moŋ lɛ amɛ fɛɛ amɛbua amɛhe naa. Biblia lɛ kɛɔ akɛ: “Yuda muu lɛ fɛɛ damɔ Yehowa hiɛ, kɛ amɛgbekɛbii kɛ amɛŋamɛi kɛ amɛbihii hu.” (2 Kronika 20:13) Maŋ muu lɛ fɛɛ, onukpai kɛ gbekɛbii fɛɛ, kɛ amɛhiɛ fɔ̃ Yehowa nɔ, ni amɛfee nɔ ni afã amɛ akɛ amɛfee lɛ. Amɛfee ekome, ni Yehowa bu amɛhe kɛjɛ amɛhenyɛlɔi lɛ adɛŋ. (2 Kronika 20:20-27) Enɛ ji nɔkwɛmɔnɔ kɛhã Nyɔŋmɔ webii ŋmɛnɛ akɛ, esa akɛ amɛfee ekome akɛ kuu kɛkpee shiteekɛwoo naa.\n9. Mɛni wɔkaseɔ yɛ Kristofoi ni hi shi yɛ klɛŋklɛŋ afii 100 lɛ mli lɛ anɔkwɛmɔnɔ lɛ mli?\n9 Yɛ klɛŋklɛŋ afii 100 lɛ mli lɛ, Kristofoi fee ekome kɛjá Yehowa yɛ toiŋjɔlɛ mli. Akɛ nɔkwɛmɔnɔ lɛ, be ni Yudafoi kɛ mɛi ni jeee Yudafoi babaoo batsɔmɔ Kristofoi lɛ, amɛ fɛɛ amɛhi shi yɛ bɔfoi lɛ atsɔɔmɔi lɛ anaa. Amɛkɛ amɛhe bɔ, amɛye nii kutuu, ni amɛfee ekome kɛsɔle. (Bɔfoi lɛ Asaji 2:42) Ni be ni awa Kristofoi lɛ ayi lɛ, amɛtee nɔ amɛfee ekome. Ehe bahia waa ni amɛya nɔ amɛfee ekome yɛ be ni tamɔ nakai lɛ mli. (Bɔfoi lɛ Asaji 4:23, 24) Wɔ hu kɛ́ aawa wɔ yi lɛ, esa akɛ wɔfee ekome ni wɔye wɔbua wɔhe.\nESA AKƐ WƆFEE EKOME DANI YEHOWA GBI LƐ ASHƐ\n10. Mɛɛ be ehe baahia ni wɔfee ekome fe bei fɛɛ ni eho?\n10 Etsɛŋ, wɔkɛ shihilɛ ni jaraa fe fɛɛ yɛ adesai ayinɔsane mli lɛ baakpe. Gbalɔ Yoel wie gbi nɛɛ he akɛ eji “duŋ kɛ jeŋ tuutuufeemɔ gbi.” (Yoel 2:1, 2; Zefania 1:14) Nakai be lɛ mli lɛ, ehe baahia ni Nyɔŋmɔ webii lɛ afee ekome fe bei fɛɛ ni eho. Kaimɔ nɔ ni Yesu wie lɛ, ewie akɛ: “Maŋtsɛyeli fɛɛ maŋtsɛyeli ni gbáa woɔ lɛ diɛŋtsɛ ehe lɛ, ejwaa.”—Mateo 12:25.\n11. Mɛni Nyɔŋmɔ webii baanyɛ akase yɛ ekomefeemɔ he yɛ Lala 122:3, 4 lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n11 Te esa akɛ ekomefeemɔ ni yɔɔ wɔteŋ lɛ mli awa ahã tɛŋŋ? Wɔbaanyɛ wɔkase nɔ ko yɛ bɔ ni amamɔ tsũi yɛ blema Yerusalem lɛ mli. Amamɔ tsũi lɛ kɛkpɛtɛ amɛhe, aahu akɛ lalatsɛ lɛ wie maŋ lɛ he akɛ eji “maŋ ko ní tsara nɔ kɛkpe.” Maŋbii lɛ nu he akɛ amɛyɛ shweshweeshwe ejaakɛ amɛbɛŋkɛ amɛhe kpaakpa, ni ewaaa akɛ amɛbaaye amɛbua amɛhe, ni ewaaa akɛ mɔ fɛɛ mɔ baabu enaanyo he. Eeenyɛ efee akɛ bɔ ni tsũi lɛ bɛŋkɛbɛŋkɛɛ amɛhe lɛ kai lalatsɛ lɛ bɔ ni Israel akutsei lɛ buaa amɛhe naa akɛ maŋ kome kɛjáa Yehowa lɛ. (Nyɛkanea Lala 122:3, 4.) Ehe miihia waa ni Yehowa webii aya nɔ afee ekome amrɔ nɛɛ, kɛ agbɛnɛ hu yɛ jaramɔ be ni kã wɔhiɛ lɛ mli.\nYehowa yiŋtoo ji ní ehã mɛi fɛɛ ni yɔɔ ŋwɛi kɛ shikpɔŋ lɛ nɔ lɛ afee ekome akɛ weku kɛjá lɛ\n12. Kɛ́ Gog batutua Yehowa webii lɛ, mɛni baaye abua wɔ ni wɔyi aná wala?\n12 Mɛni hewɔ ehe baahia waa ni wɔfee ekome yɛ be ni kã wɔhiɛ lɛ mli lɛ? Yɛ Ezekiel yitso 38 lɛ, agba akɛ “Gog ní yɔɔ Magog shikpɔŋ lɛ nɔ” lɛ baatutua Yehowa webii lɛ. Jeee nakai beaŋ ji be ni esa akɛ wɔhã nɔ ko agbala wɔ kɛ wɔnyɛmimɛi lɛ ateŋ. Ebaafee nɔ ni nilee bɛ mli kwraa akɛ wɔbaasusu akɛ Satan je lɛ baabu wɔhe. No najiaŋ lɛ, ehe baahia ni wɔkpɛtɛ wɔnyɛmimɛi lɛ gbagbalii. No etsɔɔɔ akɛ, kɛ́ wɔfata kuu ko he kɛkɛ lɛ, belɛ abaahere wɔyiwala. Esa akɛ wɔ diɛŋtsɛ lɛ, wɔkɛ wɔhiɛ afɔ̃ Yehowa nɔ ni wɔbo lɛ toi. No dani Yehowa kɛ Yesu baabu wɔhe kɛtsɔ tutuamɔ ni Gog kɛbaaba wɔnɔ lɛ mli, ní amɛkɛ wɔ aya jeŋ hee lɛ mli. (Yoel 3:5; Mateo 28:20) Shi esa akɛ wɔya nɔ wɔkɛ Nyɔŋmɔ webii lɛ afee ekome. Ani osusuɔ akɛ Yehowa baabaa mɛi ni kpɛɔ amɛyiŋ akɛ amɛbaafee nɔ ni amɛ diɛŋtsɛ amɛsumɔɔ lɛ ayi?—Mika 2:12.\n13. Mɛni oblahii kɛ oblayei baanyɛ akase yɛ nɔkwɛmɔnii ni wɔsusu he lɛ amli?\n13 Kɛ́ oji oblanyo loo oblayoo lɛ, ani oona bɔ ni nilee yɔɔ mli akɛ okɛ onyɛmimɛi lɛ baabɔ gbagbalii? Okɛ otipɛŋfoi lɛ sɔŋŋ akabɔ, ni kaatsi ohe kɛjɛ onyɛmimɛi lɛ ahe. Akɛ onukpai kɛ gbekɛbii lɛ, etsɛŋ kwraa, ehe baahia ni wɔ fɛɛ wɔye wɔbua wɔhe. No hewɔ lɛ, wajemɔ naanyobɔɔ ni yɔɔ okɛ onyɛmimɛi hii kɛ yei lɛ ateŋ lɛ bianɛ, ní okɛ amɛ asɔmɔ Yehowa kɛ miishɛɛ. Wɔsɛɛ lɛ, ekome ni okɛ Yehowa webii lɛ efee lɛ baahere oyiwala!\n“GBƆMƆTSO KOME HENII JI WƆ”\n14, 15. (a) Mɛni hewɔ Yehowa tsɔseɔ wɔ ni wɔfee ekome lɛ? (b) Mɛɛ ŋaa Yehowa woɔ wɔ bɔ ni afee ni wɔhi shi yɛ ekomefeemɔ mli?\n14 Yehowa miiye eebua wɔ koni wɔkɛ wɔnyɛmimɛi hii kɛ yei lɛ asɔmɔ lɛ kɛ “gbee kome.” (Zefania 3:8, 9) Eesaa wɔ eeto kɛhã wɔsɛɛ, be ni ebaaŋɔ “nibii fɛɛ eto yitso kome shishi yɛ Kristo mli” lɛ. (Nyɛkanea Efesobii 1:9, 10.) Yehowa yiŋtoo ji ní ehã mɛi fɛɛ ni yɔɔ ŋwɛi kɛ shikpɔŋ lɛ nɔ lɛ afee ekome akɛ weku kɛjá lɛ. Ni ŋwanejee ko bɛ he akɛ Yehowa baafee enɛ. Oblahii kɛ oblayei, nyɛbaanyɛ nyɛfata weku nɛɛ he kɛya naanɔ. Ani nyɛsumɔŋ ni nyɛkɛ Yehowa gbɛjianɔtoo lɛ afee ekome?\n15 Yehowa miitsɔse wɔ ni wɔfee ekome bianɛ koni wɔnyɛ wɔkɛ wɔnyɛmimɛi lɛ ahi shi yɛ toiŋjɔlɛ mli yɛ jeŋ hee lɛ mli. Eto etsui shi eetsɔɔ wɔ nii koni ‘wɔsusususuu wɔhe,’ ‘wɔshɛjeshɛjee wɔmii,’ wɔteŋ mɔ fɛɛ mɔ “ahã enaanyo nane amɔ shi,” ni ‘wɔsumɔsumɔɔ wɔhe.’ (1 Korintobii 12:25, NW; 1 Tesalonikabii 4:18, NW; 5:11; Romabii 12:10) Yehowa le akɛ emuu ni wɔyeee lɛ hewɔ lɛ, jeee be fɛɛ be wɔnáa lɛ mlɛo akɛ wɔɔfee ekome. No hewɔ ni ekɛɔ wɔ ni ‘wɔŋɔfafaa wɔhe’ be fɛɛ be lɛ.—Efesobii 4:32.\n16, 17. (a) Mɛni ji yiŋtoo kome hewɔ ni wɔyaa Kristofoi akpeei lɛ? (b) Mɛni oblahii kɛ oblayei baanyɛ akase yɛ Yesu nɔkwɛmɔnɔ lɛ mli?\n16 Gbɛ kroko ni Yehowa yeɔ ebuaa wɔ ni wɔfee ekome ji kɛtsɔ Kristofoi akpeei ni wɔyaa lɛ nɔ. Hebribii 10:24, 25 lɛ kaiɔ wɔ akɛ yiŋtoo kome hewɔ ni wɔkpeɔ kutuu ji, ní wɔwowoo wɔhe hewalɛ koni wɔfee nɔ ni ja. Ni be ni Yehowa gbi lɛ bɛŋkɛɔ nɛɛ, ehe baahia waa ni wɔya Kristofoi akpeei be fɛɛ be.\n17 Yesu fee nɔkwɛmɔnɔ kpakpa yɛ enɛ gbɛfaŋ, ejaakɛ ená he miishɛɛ waa akɛ ekɛ Yehowa webii baakpe. Be ni eye afii 12 lɛ, ekɛ efɔlɔi tee kpee wulu ko ni afee yɛ sɔlemɔwe lɛ. Be ni kpee lɛ ba naagbee lɛ, Yesu fɔlɔi enaaa lɛ. Ani no mli lɛ etse ehe koni ekɛ etipɛŋfoi ayabɔ? Dabi. Be ni Yesu fɔlɔi yana lɛ lɛ, no mli lɛ ekɛ tsɔɔlɔi ni yɔɔ sɔlemɔwe lɛ miigba Ŋmalɛi lɛ amli sane.—Luka 2:45-47.\n18. Mɛɛ gbɛ nɔ sɔlemɔ baanyɛ awaje ekomefeemɔ ni yɔɔ wɔteŋ lɛ?\n18 Nɔ kroko ni baanyɛ awaje ekomefeemɔ ni yɔɔ wɔteŋ lɛ ji ní wɔɔsɔle wɔhã wɔnyɛmimɛi lɛ, ní wɔbi Yehowa ni eye ebua amɛ yɛ gbɛi pɔtɛi komɛi anɔ. Kɛ́ wɔsɔleɔ wɔhãa wɔnyɛmimɛi lɛ, no hãa wɔnaa akɛ amɛsane kã wɔtsui nɔ. Ehe miihia ni wɔsumɔ wɔnyɛmimɛi lɛ, wɔwo amɛ hewalɛ yɛ wɔkpeei ashishi, ni wɔsɔle wɔhã amɛ. Oblahii kɛ oblayei, ani nyɛka nibii nɛɛ ni baahã naanyobɔɔ ni kã nyɛ kɛ mɛi ni yɔɔ nyɛsafo lɛ mli lɛ ateŋ lɛ mli awa lɛ afeemɔ nyɛkwɛ pɛŋ? Bɔ ni afee ni abaa wɔyi kɛfo jeŋ nɛɛ naagbee lɛ, ehe baahia ni wɔkɛ wɔnyɛmimɛi lɛ afee ekome, jeee Satan je lɛ.\nWɔ fɛɛ wɔbaanyɛ wɔsɔle wɔhã wɔnyɛmimɛi lɛ (Kwɛmɔ kuku 18)\nESA AKƐ WƆHÃ ANA AKƐ “WƆTEŊ MƆ FƐƐ MƆ LƐ ENAANYO HENƆ̃ JI LƐ”\n19-21. (a) Akɛni “wɔteŋ mɔ fɛɛ mɔ lɛ enaanyo henɔ̃ ji lɛ” hewɔ lɛ, mɛni no tsirɛɔ wɔ ni wɔfeɔ? Okɛ enɛ he nɔkwɛmɔnii ahã. (b) Mɛni okase yɛ bɔ ni wɔnyɛmimɛi lɛ yeɔ amɛbuaa amɛhe kɛ́ osharai ba lɛ mli?\n19 Nɔkwɛmɔnii pii yɛ ni tsɔɔ akɛ Yehowa webii ni yɔɔ ŋmɛnɛ lɛ ateŋ ‘mɔ fɛɛ mɔ lɛ, enaanyo henɔ̃ ji lɛ.’ (Romabii 12:5) Kɛ́ osharai nina wɔnyɛmimɛi lɛ, wɔnuɔ he wɔhãa amɛ, ni wɔsumɔɔ akɛ wɔye wɔbua amɛ. Yɛ December 2011 lɛ, ahum ko ni naa wa tswa yɛ ŋshɔkpɔ ko ni atsɛɔ lɛ Mindanao, ni yɔɔ Philippines lɛ nɔ. Yɛ gbɛkɛ kome pɛ mli lɛ, shĩai ni fa fe 40,000 ahiɛ kpata, ni wɔnyɛmimɛi lɛ pii ashĩai fata he. Nitsumɔhe nine lɛ bɔ amaniɛ akɛ dani yelikɛbuamɔ baajɛ ajinafoi akui ni kɛ yelikɛbuamɔ hãa lɛ adɛŋ aba po lɛ, “nyɛmimɛi Kristofoi ni jɛ hei srɔtoi ebɔi amɛ yelikɛbuamɔ momo.”\n20 Wɔnyɛmimɛi ni yɔɔ Japan lɛ na nɔ waa be ni shikpɔŋhosomɔ ko ni naa wa kɛ tsunami ba ni efite nii yɛ maŋ lɛ bokagbɛ lɛ. Nyɛmimɛi babaoo anibii fɛɛ fite. Akɛ nɔkwɛmɔnɔ lɛ, nyɛmi yoo ko ni atsɛɔ lɛ Yoshiko lɛ shĩa fite. No mli lɛ he ni eyɔɔ lɛ kɛ Maŋtsɛyeli Asa lɛ teŋ jekɛmɔ aaafee kilomitai 40. Yoshiko wie akɛ: “Sɛɛ mli lɛ, wɔná wɔle akɛ shikpɔŋhosomɔ lɛ nɔ jetsɛremɔ lɛ, kpokpaa nɔkwɛlɔ lɛ kɛ nyɛmi nuu kroko ba amɛbatao wɔ, ni enɛ hã wɔnaa kpɛ wɔhe waa.” Eŋmɔ mugɛɛ, ni ekɛfata he akɛ: “Wɔhiɛ sɔ bɔ ni asafo lɛ kwɛ koni wɔnine ashɛ wɔmumɔŋ hiamɔ nii fɛɛ anɔ lɛ waa. Kɛfata he lɛ, amɛhã wɔ kootui, tokotai, baagii, kɛ atadei ni akɛwɔɔ.” Nyɛmi nuu ko ni eji ajinafoi akuu ni kɛ yelikɛbuamɔ hãa lɛ mli nyo lɛ wie akɛ: “Nyɛmimɛi ni yɔɔ Japan lɛ fɛɛ fee ekome, ni amɛbɔ mɔdɛŋ ni amɛye amɛbua amɛhe. Nyɛmimɛi jɛ United States tɔ̃ɔ po amɛba amɛbaye amɛbua. Be ni abi amɛ nɔ hewɔ ni amɛjɛ jɛmɛ tɔ̃ɔ amɛba ni amɛbaye amɛbua lɛ, amɛwie akɛ: ‘Ekomefeemɔ yɛ wɔ kɛ wɔnyɛmimɛi ni yɔɔ Japan lɛ teŋ, ni yelikɛbuamɔ he miihia amɛ.’” Ani eŋɔɔɔ onaa akɛ ofata gbɛjianɔtoo ni emli bii lɛ sumɔɔ amɛhe waa nɛkɛ lɛ he? Bo lɛ feemɔ bɔ ni Yehowa mii shɛɔ ehe ehãa kɛ́ ena bɔ ni etsuji efee ekome lɛ he mfoniri okwɛ!\n21 Kɛ́ wɔteŋ mɔ fɛɛ mɔ ye ebua enaanyo bianɛ lɛ, no baaye abua wɔ ni wɔnyɛ wɔdamɔ shihilɛi ni jaraa ni wɔkɛbaakpe wɔsɛɛ lɛ anaa. Kɛ́ eshɛ be ko ni wɔnuuu wɔnyɛmimɛi ni yɔɔ je lɛŋ hei krokomɛi lɛ ahe po lɛ, wɔkɛ wɔnyɛmimɛi ni yɔɔ he ni wɔyɔɔ lɛ baafee ekome. Nyɛmi yoo ko ni yɔɔ Japan ni atsɛɔ lɛ Fumiko, ni je lasuogbele ko mli lɛ wie akɛ: “Naagbee lɛ ebɛŋkɛ kpaakpa. Esa akɛ wɔya nɔ wɔye wɔbua wɔnanemɛi héyelilɔi lɛ kɛyashi be ni osharai fɛɛ asɛɛ baafo.”\n22. Mɛɛ gbɛ nɔ ekomefeemɔ ni yɔɔ wɔteŋ lɛ baaye abua wɔ wɔsɛɛ?\n22 Saamɔ ohe oto amrɔ nɛɛ kɛhã Yehowa gbi ni baa lɛ, kɛtsɔ mɔdɛŋ ni ooobɔ ni okɛ onyɛmimɛi lɛ afee ekome lɛ nɔ. Kɛ́ akpata Satan jeŋ fɔŋ nɛɛ hiɛ lɛ, Yehowa baahere ewebii lɛ ayiwala taakɛ efee yɛ blema lɛ. (Yesaia 52:9, 10) Kɛ́ gbekɛ ji bo jio, onukpa ji bo jio, ehe miihia ni oya nɔ okɛ Nyɔŋmɔ webii afee ekome koni ahere oyiwala. Yɛ nikasemɔ ni nyiɛ sɛɛ lɛ mli lɛ, wɔbaasusu nɔ hewɔ ni ehe miihia ni wɔhiɛ asɔ nɔ ni wɔnine eshɛ nɔ momo lɛ.\nEkome ní wɔɔfee: Etsɔɔ akɛ esa akɛ wɔsumɔ wɔnyɛmimɛi lɛ, onukpai kɛ gbekɛbii fɛɛ. Kɛ́ wɔfee ekome lɛ, wɔkpɛtɛɔ wɔhe gbagbalii, ni wɔkɛ gbɛtsɔɔmɔ ni Yehowa kɛhãa ewebii lɛ tsuɔ nii. Wɔtaoɔ gbɛi ni wɔɔtsɔ nɔ wɔwowoo wɔnyɛmimɛi lɛ hewalɛ, ni wɔhe feɔ oya kɛyeɔ wɔbuaa wɔhe kɛ́ wɔyaje shihilɛi ni jaraa amli\nBUU-MƆƆ—NIKASEMƆ NƆ December 2014


Nɔ Ni Wɔkaseɔ Yɛ Zakaria Ninaa Ni Ji Ekpaa Kɛ Kpawo Lɛ Mli | Nikasemɔ\nBuu-Mɔɔ—Nikasemɔ Nɔ | October 2017\nKANEMƆ YƐ Afrikaans Albania Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Edo Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venezuela Mumuii Awiemɔ Vietnam Waray-Waray Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\nNɔ Ni Wɔkaseɔ Yɛ Zakaria Ninai Lɛ Amli\n“Nyɛkpalea kɛbaa miŋɔɔ, . . . ni makpale kɛba nyɛŋɔɔ.”—ZAK. 1:3.\nLALAI: 89, 86\nTe Yehowa naa juu ehãa tɛŋŋ?\nMɛni wɔbaanyɛ wɔfee “daa” kɛtsɔɔ akɛ wɔmiihi shi yɛ wɔhenɔjɔɔmɔ lɛ naa?\nMɛɛ gbɛ nɔ wɔbaanyɛ wɔye wɔbua kɛjie efɔŋfeemɔ kɛjɛ Yehowa shĩa lɛ mli?\n1-3. (a) Be ni Zakaria bɔi gbaa lɛ, no mli lɛ mɛɛ shihilɛ mli Yehowa webii lɛ yɔɔ? (b) Mɛni hewɔ Yehowa kɛɛ ewebii lɛ akɛ amɛku amɛsɛɛ kɛba eŋɔɔ lɛ?\nYƐ NINAA ko ni Yehowa jie etsɔɔ Zakaria lɛ mli lɛ, gbalɔ lɛ na wolokpo ko ni miifiliki. Yɛ ekroko mli lɛ, ena kɛntɛŋ ko ni aŋa yoo ko yi yɛ mli, kɛ yei enyɔ ni yɔɔ fiji tamɔ klitso fiji ni amɛmiifliki yɛ kɔɔyɔɔ lɛ mli. (Zak. 5:1, 7-9) Mɛni hewɔ Yehowa jie ninai ni sa kadimɔ nɛɛ etsɔɔ Zakaria? Mɛɛ shihilɛ mli no mli lɛ Yudafoi lɛ yɔɔ? Ni mɛni wɔbaanyɛ wɔkase yɛ ninai nɛɛ amli ŋmɛnɛ?\n2 Yehowa webii lɛ hi nomŋɔɔ mli yɛ Babilon afii 70 sɔŋŋ. No hewɔ lɛ, be ni amɛye amɛhe kɛjɛ nakai nomŋɔɔ lɛ mli yɛ afi 537 D.Ŋ.B. lɛ, amɛná miishɛɛ waa. Amɛkɛ miishɛɛ kɛ ekãa ku amɛsɛɛ kɛtee Yerusalem koni amɛyato anɔkwa jamɔ shishi ekoŋŋ. Yɛ afi 536 D.Ŋ.B. lɛ, amɛtswa Yehowa sɔlemɔ shĩa lɛ faneshi lɛ. Gbi ni amɛtswa faneshi lɛ, ‘amɛbɔ oshe waa diɛŋtsɛ, ni anu amɛhe yɛ shɔŋŋ.’ (Ezra 3:10-13) Shi mɛi te shi amɛwo amɛ ni agba amɛnaa waa yɛ tsũ lɛ ni amɛmaa lɛ hewɔ. Enɛ je amɛnijiaŋ wui ni ehã amɛkpa sɔlemɔ shĩa lɛ he nitsumɔ. Amɛbɔi amɛ diɛŋtsɛ amɛshĩai maa, ni amɛfeefee ŋmɔji. Afii 16 sɔŋŋ baho ni amɛyako Yehowa sɔlemɔ shĩa lɛ he. Ehe bahia ni aye abua amɛ ni amɛna akɛ, Yehowa sɔɔmɔ lɛ he miihia fe amɛ diɛŋtsɛ amɛnibii ni amɛdiɔ sɛɛ lɛ. Yehowa shwe ni eye ebua ewebii lɛ ni amɛkɛ ekãa asɔmɔ lɛ ekoŋŋ kɛ amɛtsui muu fɛɛ.\n3 No hewɔ lɛ, yɛ afi 520 D.Ŋ.B. lɛ, etsu gbalɔ Zakaria kɛtee ewebii lɛ aŋɔɔ koni eyakai amɛ nɔ titri hewɔ ni ehã amɛye amɛhe kɛjɛ Babilon nomŋɔɔ lɛ mli lɛ. Nɔ kome ni sa kadimɔ ji akɛ, gbɛ́i Zakaria lɛ shishi ji, “Yehowa Ekai.” Yudafoi lɛ ahiɛ kpa nibii kpakpai ni Yehowa efee ehã amɛ lɛ anɔ, shi lɛ lɛ ehiɛ kpaaa amɛnɔ. (Kanemɔ Zakaria 1:3, 4.) Yehowa jɛ suɔmɔ mli ewo amɛ shi akɛ ebaaye ebua amɛ ni amɛto jamɔ krɔŋŋ shishi ekoŋŋ. Shi kɛfata he lɛ, ekɛ hiɛdɔɔ bɔ amɛ kɔkɔ akɛ, kɛ́ amɛjáaa lɛ kɛ amɛtsui muu fɛɛ lɛ, emli baafu amɛ waa. Amrɔ nɛɛ, wɔbaasusu ninaa ni ji ekpaa kɛ kpawo ni Yehowa jie etsɔɔ Zakaria lɛ he. Mɛɛ gbɛ nɔ Yehowa tsɔ ninai nɛɛ anɔ ewo ewebii lɛ hewalɛ? Ni mɛni wɔkaseɔ yɛ mli ŋmɛnɛ?\nNYƆŊMƆ BAAGBALA JULƆI ATOI\n4. Mɛni Zakaria na yɛ eninaa ni ji ekpaa lɛ mli? Mɛni hewɔ aŋma nii yɛ wolokpo lɛ hiɛ kɛ esɛɛ fɛɛ? (Kwɛmɔ mfoniri 1 ni yɔɔ nikasemɔ lɛ shishijee lɛ.)\n4 Zakaria ninaa ni ji ekpaa lɛ, ni ji klɛŋklɛŋ ninaa ni abɔ he amaniɛ yɛ ewolo lɛ yitso 5 lɛ, yɛ naakpɛɛ waa. (Kanemɔ Zakaria 5:1, 2.) Zakaria na wolokpo ko ni miifiliki. Wolokpo lɛ kɛ ni elɛɛ waa! Ekɛlɛ lɛ feɔ mitai nɛɛhu, ni elɛɛmɔ ji mitai ejwɛ kɛ fã. Agbele wolokpo lɛ mli, tamɔ nɔ ni ayaakane nɔŋŋ, ni sane ni aŋma yɛ nɔ lɛ kɔɔ kojomɔ kɛ toigbalamɔ he. (Zak. 5:3) Yɛ blema lɛ, bei pii lɛ, aŋmaaa nii yɛ wolokpoi ahiɛ kɛ sɛɛ fɛɛ. Shi akɛni sane ni yɔɔ wolokpo nɛɛ mli lɛ yɛ hiɛdɔɔ waa hewɔ lɛ, aŋma nii yɛ ehiɛ kɛ esɛɛ fɛɛ.\nKristofoi ejuuu (Kwɛmɔ kuku 5-7)\n5, 6. Te Yehowa naa juu ehãa tɛŋŋ?\n5 Kanemɔ Zakaria 5:3, 4. Adesai fɛɛ baabu amɛnifeemɔi ahe akɔntaa amɛhã Yehowa, titri lɛ, amɛteŋ mɛi ni egbɛ́i kã amɛnɔ lɛ. Mɛi ni sumɔɔ Yehowa lɛ le akɛ kɛ́ amɛju lɛ, ‘amɛmiitɔ̃ amɛ-Nyɔŋmɔ lɛ gbɛ́i nɔ,’ loo amɛmiigbe he guɔ. (Abɛi 30:8, 9) Mɛi komɛi susuɔ akɛ shihilɛi komɛi yɛ ni kɛ́ mɔ ko yaje mli lɛ, nɔ ko bɛ ni ebaanyɛ efee akɛ ja eju. Shi ekɔɔɔ he eko shihilɛ ni ji lɛ, kɛ́ mɔ ko yaju lɛ, etsɔɔ akɛ ehiɛ kɔ̃ɔ nii anɔ ni ebuɔ heloonaa nibii fe Nyɔŋmɔ. Agbɛnɛ hu, etsɔɔ akɛ ebuuu Nyɔŋmɔ mla lɛ, ni Yehowa gbɛ́i lɛ hu jeee nɔ ko yɛ ehiɛ.\n6 Ani okadi nɔ ni awie yɛ Zakaria 5:3, 4 lɛ? Jɛmɛ kɛɔ akɛ: “Loomɔ . . . [baabote] julɔ lɛ we, . . . ni eeehi shi yɛ ewe lɛ, ni eeekpãtã ehiɛ.” Yehowa naa nibii gbohii fɛɛ ni afeɔ yɛ ewebii lɛ ateŋ lɛ, ni ebaagbala efɔŋfeelɔi atoi. Kɛ́ mɔ ko yaju ni amralofoi lɛ mɔɔɔ lɛ, enitsumɔtsɛ lɛ enaaa lɛ, loo ekɛtee asafoŋ onukpai lɛ kɛ efɔlɔi po lɛ, enyɛŋ ekɛtee Yehowa, mɔ ni ewo shi akɛ, ebaakpa julɔ fɛɛ julɔ he mama lɛ. (Heb. 4:13) Kwɛ bɔ ni wɔtsui nyɔɔ wɔmli akɛ wɔkɛ mɛi ni miibɔ mɔdɛŋ fɛɛ ni amɛbaanyɛ ni amɛye anɔkwa “yɛ nɔ fɛɛ nɔ mli” lɛ baabɔ!—Heb. 13:18.\n7. Mɛni wɔbaanyɛ wɔfee koni loomɔ ni yɔɔ wolokpo lɛ mli lɛ akaba wɔnɔ?\n7 Yehowa miihi juu srɔtoi fɛɛ. Eji hegbɛ kpele ni wɔná akɛ wɔbaahi shi yɛ eshishitoo mlai lɛ anaa, ni wɔba wɔjeŋ jogbaŋŋ koni akagbe egbɛ́i lɛ he guɔ. Kɛ́ wɔmɔ hegbɛ nɛɛ mli lɛ, Yehowa kpãtãŋ wɔhiɛ eshiŋ mɛi ni kuɔ emlai lɛ amli lɛ anɔ.\nWƆBAAYE WƆWIEMƆ NƆ “DAA”\n8-10. (a) Mɛni ji kitã? (b) Mɛɛ kitã Maŋtsɛ Zedekia kã ni eyeee nɔ?\n8 Yɛ julɔi lɛ asane lɛ sɛɛ lɛ, wolokpo lɛ bɔɔ ‘mɛi ni kãa amale kitã yɛ Nyɔŋmɔ gbɛ́i mli lɛ’ hu kɔkɔ. (Zak. 5:4) Kitã ji wiemɔ ko ni awieɔ kɛmaa nɔ ko nɔ mi akɛ eji anɔkwale, aloo shi ni awoɔ kɛ hiɛdɔɔ akɛ abaafee nɔ ko loo afeŋ nɔ ko.\n9 Eji hiɛdɔɔ sane akɛ mɔ ko kɛ Yehowa gbɛ́i lɛ baakã kitã. Nɔ ni ba Zedekia, ni ji naagbee maŋtsɛ ni ye nɔ yɛ Yerusalem lɛ nɔ lɛ hãa wɔnaa enɛ faŋŋ. Zedekia kã Yehowa kitã akɛ ebaaya nɔ eba ehe shi ehã Babilon maŋtsɛ lɛ. Shi eyeee shiwoo nɛɛ nɔ. Enɛ hewɔ lɛ, Yehowa bu lɛ gbele fɔ, ewie akɛ: “Gbii abɔ ni mihiɛ kã nɛɛ, . . . he ni maŋtsɛ ni wó [Zedekia] maŋtsɛ, ni egbe ekitã lɛ he guɔ, ní ekũ ekpaŋmɔ lɛ mli lɛ, yɔɔ lɛ, jɛi nɔŋŋ eeegbo yɛ, yɛ eŋɔɔ yɛ Babel.”—Ezek. 17:16.\n10 Maŋtsɛ Zedekia kɛ Yehowa gbɛ́i lɛ kã kitã, no hewɔ lɛ, Yehowa kpa gbɛ akɛ ebaaye eshiwoo lɛ nɔ. (2 Kron. 36:13) Shi Zedekia efeee nakai. Ekɛ ehiɛ yafɔ̃ Ejiptbii lɛ anɔ akɛ amɛbaaye amɛbua lɛ ni eye ehe kɛje Babilonbii lɛ adɛŋ, shi eyayeee omanye.—Ezek. 17:11-15, 17, 18.\n11, 12. (a) Mɛɛ shiwoo ji shiwoo ni he hiaa fe fɛɛ yɛ wɔshihilɛ mli? (b) Kɛ́ wɔjɔɔ wɔhe nɔ lɛ, mɛɛ gbɛ nɔ esaa bɔ ni wɔhiɔ shi wɔhãa daa gbi lɛ he?\n11 Yehowa nuɔ shi srɔtoi ni wɔ hu wɔwoɔ lɛ, ni ebuɔ lɛ akɛ eji hiɛdɔɔ sane. Enɛ hewɔ lɛ, esa akɛ wɔye wɔshiwoi anɔ koni emli akafu wɔ. (Lala 76:12) Shi srɔtoi ni wɔwo lɛ ateŋ nɔ ni he hiaa fe fɛɛ ji, shi ni wɔwo Yehowa be ni wɔjɔɔ wɔhe nɔ wɔhãa lɛ lɛ. Wɔwo lɛ shi akɛ wɔbaasɔmɔ lɛ wɔwala gbii fɛɛ, ekɔɔɔ he eko nɔ ni baaba.\n12 Mɛni wɔbaanyɛ wɔfee kɛtsɔɔ akɛ wɔmiihi shi yɛ wɔhenɔjɔɔmɔ lɛ naa? Daa gbi lɛ, wɔkɛ kai bibii kɛ kai wuji kpeɔ. Kɛ́ wɔdamɔ kai nɛɛ fɛɛ anaa lɛ, no baatsɔɔ akɛ wɔbuɔ shi ni wɔwo Yehowa akɛ wɔbaajie eyi “daa” lɛ akɛ eji hiɛdɔɔ sane. (Lala 61:9) Akɛ nɔkwɛmɔnɔ lɛ, kɛ́ mɔ ko ni okɛtsuɔ nii loo okɛyaa skul lɛ fee enii tamɔ nɔ ni eyɛ ohe suɔmɔ lɛ, ani okɛ hiɛdɔɔ baahã ele akɛ osumɔɔɔ nɔ ni efeɔ lɛ? Kɛ́ ofee nakai lɛ, no baatsɔɔ akɛ oosumɔ ni obo Yehowa toi. (Abɛi 23:26) Kɛ́ bo pɛ ji Yehowa tsulɔ yɛ oweku lɛ mli lɛ, ani obaakpa Yehowa fai ni eye ebua bo ni oba ojeŋ jogbaŋŋ, kɛ́ owekumɛi lɛ ateŋ mɔ ko mɔ ko efeee nakai po? Ani wɔsɔleɔ kɛdaa Yehowa shi daa akɛ esumɔɔ wɔ ni etsɔɔ wɔ gbɛ? Ani wɔheɔ be kɛkaneɔ Biblia lɛ daa gbi? Yɛ gbɛ ko nɔ lɛ, ani jeee nibii nɛɛ wɔwo Yehowa shi akɛ wɔbaafee be ni wɔjɔɔ wɔhe nɔ wɔhãa lɛ lɛ? Kɛ́ wɔbo Yehowa toi ni wɔjɛ wɔtsui fɛɛ mli wɔsɔmɔ lɛ lɛ, no baatsɔɔ akɛ wɔsumɔɔ lɛ ni wɔjɔɔ wɔhe nɔ wɔhã lɛ lɛɛlɛŋ. Nibii ni wɔfeɔ daa gbi lɛ ni baatsɔɔ kɛji wɔmiisɔmɔ Yehowa loo wɔsɔmɔɔɔ lɛ. Kɛ́ wɔye wɔshiwoo lɛ nɔ lɛ, wɔ diɛŋtsɛ wɔbaaná he sɛɛ, ejaakɛ Yehowa ewo shi akɛ, wɔsɛɛ lɛ, ebaajɔɔ mɛi fɛɛ ni yeɔ lɛ anɔkwa lɛ.—5 Mose 10:12, 13.\n13. Mɛni wɔkaseɔ yɛ Zakaria ninaa ni ji ekpaa lɛ mli?\n13 Zakaria ninaa ni ji ekpaa lɛ ehã wɔna akɛ, kɛ́ wɔsumɔɔ Yehowa lɛ, wɔjuŋ ni wɔkuŋ wɔshiwoi amli. Wɔna hu akɛ, eyɛ mli akɛ Yudafoi lɛ tɔ̃ Yehowa nɔ shii abɔ moŋ, shi ekwaaa amɛ. Yehowa diɛŋtsɛ na akɛ amɛnáaa shihilɛ lɛ mlɛo, ejaakɛ henyɛlɔi ebɔle amɛ kɛkpe. Yehowa feɔ nɔkwɛmɔnɔ kpakpa ehãa wɔ. Eyeɔ eshiwoi anɔ be fɛɛ be, ni wɔbaanyɛ wɔná nɔmimaa akɛ, ebaaye ebua wɔ ni wɔ hu wɔye wɔshiwoi anɔ. Yehowa ewo shi akɛ, ebaahã efɔŋfeemɔ fɛɛ sɛɛ afo, ni hiɛnɔkamɔ nɛɛ ni ehã wɔ lɛ ji gbɛ kome ni etsɔɔ nɔ eyeɔ ebuaa wɔ ni wɔye wɔshiwoi anɔ. Zakaria ninaa ni ji kpawo lɛ kɔɔ hiɛnɔkamɔ nɛɛ he.\nYEHOWA BAAJIE MƐI FƆJI LƐ\n14, 15. (a) Mɛni Zakaria na yɛ ninaa ni ji kpawo lɛ mli? (Kwɛmɔ mfoniri 2 ni yɔɔ nikasemɔ lɛ shishijee lɛ.) (b) Mɛni yoo lɛ ni ta kɛntɛŋ lɛ mli lɛ damɔ shi kɛhã? Mɛni hewɔ ŋwɛibɔfo lɛ bu kɛntɛŋ lɛ naa lɛ?\n14 Be ni wolokpo ni filikiɔ lɛ ho etee lɛ, ŋwɛibɔfo ko kɛɛ Zakaria akɛ ewó ehiɛ nɔ ni ekwɛ nɔ ni eje kpo kɛyaa lɛ. Be ni Zakaria wó ehiɛ nɔ lɛ, ena kɛntɛŋ ko ni atsɛɔ lɛ “efa.” (Kanemɔ Zakaria 5:5-8.) Kɛntɛŋ nɛɛ naanɔ lɛ yɛ kokoloo ni akɛ sumui fee. Be ni awó naanɔ lɛ nɔ lɛ, Zakaria na yoo ko ta kɛntɛŋ lɛ mli. Ŋwɛibɔfo lɛ kɛɛ Zakaria akɛ, yoo lɛ ni ta kɛntɛŋ lɛ mli lɛ ji “Efɔŋfeemɔ.” Yoo lɛ ka akɛ ebaaje kpo kɛjɛ kɛntɛŋ lɛ mli, ni ekã shi faŋŋ akɛ enɛ hã Zakaria tsui fã! Shi ŋwɛibɔfo lɛ he fee oya ni etsi yoo lɛ ewo kɛntɛŋ lɛ mli ekoŋŋ, ni enyɛ naanɔ ni tsii lɛ nɔ kɛbu naa. Mɛni ninaa nɛɛ tsɔɔ?\n15 Ninaa nɛɛ hãa wɔnaa akɛ, Yehowa kwɛŋ ni efɔŋfeemɔ ko kwraa aya nɔ yɛ ewebii lɛ ateŋ ni efeee he nɔ ko. Kɛ́ ena ni nɔ fɔŋ ko miiya nɔ yɛ amɛteŋ lɛ, ebaatsu he nii oya. (1 Kor. 5:13) Bɔ ni ŋwɛibɔfo lɛ he fee oya ni ekɛ sumui naanɔ lɛ bu kɛntɛŋ lɛ naa lɛ maa enɛ nɔ mi.\nYehowa tswa efai shi akɛ ehãŋ nɔ ko kwraa abule ejamɔ krɔŋŋ lɛ (Kwɛmɔ kuku 16-18)\n16. (a) Mɛni afee kɛntɛŋ lɛ? (Kwɛmɔ mfoniri 3 ni yɔɔ nikasemɔ lɛ shishijee lɛ.) (b) Nɛgbɛ yei ni yɔɔ fiji lɛ kɛ kɛntɛŋ lɛ tee?\n16 Enɛ sɛɛ lɛ, Zakaria na yei enyɔ ni yɔɔ fiji, ni yei nɛɛ afijiaŋ wa tamɔ klitso fiji. (Kanemɔ Zakaria 5:9-11.) Esoro yei nɛɛ kwraa yɛ yoo lɛ ni ta kɛntɛŋ lɛ mli lɛ he! Amɛfiliki kɛba ni amɛbawó kɛntɛŋ ni yoo ni atsɛɔ lɛ “Efɔŋfeemɔ” lɛ ta mli lɛ kɛtee ŋwɛi. Ani ole he ni amɛkɛ lɛ tee? Amɛkɛ lɛ tee “Shinear shikpɔŋ lɛ nɔ” loo Babilon. Mɛni hewɔ amɛkɛ lɛ tee jɛmɛ?\n17, 18. (a) Mɛni hewɔ ebɛ naakpɛɛ akɛ akɛ “Efɔŋfeemɔ” tee “egbɛhe” yɛ Babilon lɛ? (b) Mɛni otswa ofai shi akɛ obaafee yɛ efɔŋfeemɔ he?\n17 Yɛ Zakaria gbii lɛ amli lɛ, efɔŋfeemɔ eyi Babilon maŋ lɛ mli obɔ. No hewɔ lɛ, efeee Yudafoi lɛ naakpɛɛ kwraa akɛ jɛmɛ akɛ yoo ni atsɛɔ lɛ Efɔŋfeemɔ lɛ tee. Jɛmɛ amɛteŋ mɛi pii da yɛ, ni akɛni amagajamɔ kɛ jeŋba sha ehe shi waa yɛ jɛmɛ hewɔ lɛ, daa gbi lɛ, ehe bahia ni amɛmia amɛhiɛ waa koni nifeemɔi gbohii nɛɛ akaná amɛnɔ hewalɛ. Kwɛ bɔ ni ninaa nɛɛ hã amɛmii shɛ amɛhe amɛhã! Ehã amɛná nɔmimaa akɛ, Yehowa hãŋ abule ejamɔ krɔŋŋ lɛ.\n18 Shi ninaa lɛ kai Yudafoi lɛ nɔ kroko hu. Ekai amɛ akɛ, amɛ hu amɛyɛ gbɛfaŋnɔ ni esa akɛ amɛtsu koni amɛjamɔ lɛ he aya nɔ atse. Nyɔŋmɔ webii kɛ efɔŋfeemɔ teŋ jekɛ waa, no hewɔ lɛ, amɛŋmɛŋ gbɛ ni efɔŋfeemɔ aya nɔ yɛ amɛteŋ. Yehowa kɛ wɔ eba esafo ni he tse lɛ mli koni wɔná esuɔmɔ kɛ ehebuu lɛ he sɛɛ. No hewɔ lɛ, eji wɔsɔ̃ akɛ wɔfee nɔ fɛɛ nɔ ni wɔbaanyɛ koni asafo lɛ he aya nɔ atse. Ani otswa ofai shi akɛ obaafee nakai? Esaaa akɛ efɔŋfeemɔ ko kwraa yaa nɔ yɛ Yehowa webii lɛ ateŋ.\nKƐ́ WƆHE TSE LƐ, EWOƆ YEHOWA HIƐ NYAM\n19. Mɛni wɔkaseɔ yɛ Zakaria ninai lɛ amli ŋmɛnɛ?\n19 Zakaria ninaa ni ji ekpaa kɛ kpawo lɛ ji kɔkɔbɔɔ kɛhã mɛi ni ewaje amɛtsui akɛ amɛbaafee nibii gbohii lɛ. Yehowa kwɛŋ ni efɔŋfeemɔ aya nɔ yɛ ewebii lɛ ateŋ ní efeee he nɔ ko. Esa akɛ etsuji fɛɛ ajɛ amɛtsuiŋ tɔ̃ɔ amɛnyɛ efɔŋfeemɔ. Ninai nɛɛ hãa wɔnáa nɔmimaa akɛ, kɛ́ wɔmia wɔhiɛ wɔfee Nyɔŋmɔ suɔmɔnaa nii lɛ, elomɔŋ wɔ. Moŋ lɛ, ebaabu wɔhe ni ejɔɔ wɔ. Ŋmɛnɛ lɛ, efɔŋfeemɔ eyi je lɛ mli obɔ. Shi Yehowa yelikɛbuamɔ naa lɛ, wɔbaanyɛ wɔya nɔ wɔfee krɔŋkrɔŋ. Mɛni hewɔ wɔyɔɔ nɔmimaa akɛ jeŋ fɔŋ nɛɛ nyɛŋ abule anɔkwa jamɔ shishi kɔkɔɔkɔ? Amrɔ nɛɛ ni wɔbɛŋkɛ amanehulu kpeteŋkpele lɛ, te wɔbaafee tɛŋŋ wɔle akɛ Yehowa baabu esafo lɛ he? Wɔbaahã sanebimɔi nɛɛ ahetoo yɛ nikasemɔ ni nyiɛ sɛɛ lɛ mli.\nWALA SHIHILƐ HE SANE Kɛ́ Otsu Nɔ Fɛɛ Nɔ Ni Yehowa Kɛbaawo Odɛŋ Lɛ, Ebaajɔɔ Bo\nEsa Akɛ Wɔsumɔ Mɛi “Yɛ Nifeemɔ Kɛ Anɔkwale Mli”\nAnɔkwale Lɛ, Jeee Toiŋjɔlɛ Ekɛbaa, Shi Klante\nYosef Ni Jɛ Arimatia Kpɛ Yiŋ Ni Ja\nShwiilii Kɛ Akekere Ko Buɔ Ohe\nEjurɔ Kome Ni Afee Lɛ Wo Yibii Kpakpai\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ October 2017\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ October 2017\nBUU-MƆƆ—NIKASEMƆ NƆ October 2017


Bɔ Ni Wɔkɛ Mɛi Ahe Saji Tsuɔ Nii Wɔhãa—Cyprus\nMƆ HE SAJI AHE MLAI\nKANEMƆ YƐ Albania Arabic Arabic (Lebanon) Arabic (Syria) Armenia Armenia (West) Aukan Basque Bengali Blɔfo Boulou Bulgaria Cambodia Catalan Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Croatia Mumuii Awiemɔ Czech Denmark Dutch Estonia Ewe Finland French Ga Galician Germany Gujarat Hausa Hela Hela Mumuii Awiemɔ Hindi Hmong (White) Hungary Igbo Iloko Indonesia Ireland Italia Italia Mumuii Awiemɔ Japan Japan Mumuii Awiemɔ Kabuverdianu Kikaonde Kinyarwanda Korea Latvia Lingala Lithuania Low German Malagasy Malta Myanmar Norway Papiamento (Aruba) Papiamento (Curaçao) Persia Poland Portugal (Portugal) Portugal Mumuii Awiemɔ Portuguese (Brazil) Punjabi Quechua (Ayacucho) Romania Romany (Bulgaria) Romany (Eastern Slovakia) Romany (Lovari, Hungary) Romany (Northern Greece) Romany (Romania) Romany (Serbia) Romany (Southern Greece) Russia Saramacca Serbia (Roma) Serbian (Cyrillic) Sinhala Slovak Slovenia Spania Sranantongo Swahili Sweden Tagalog Tamil Thailand Thailand Mumuii Awiemɔ Turkey Ukrain Urdu Valencian Voru Welsh Yoruba\nAtsake Mli Yɛ April 1, 2018\nKɛ́ mɔ ko ná ebatsɔ shiɛlɔ lɛ, belɛ ekpɛlɛɔ nɔ akɛ Yehowa Odasefoi ajeŋ muu fɛɛ jamɔ gbɛjianɔtoo lɛ, ní efãi komɛi ji asafoi ni yɔɔ maŋ nɛɛ mli lɛ, nitsumɔhe nine ni yɔɔ maŋ nɛɛ mli lɛ, kɛ Yehowa Odasefoi agbɛjianɔtoi krokomɛi ni tamɔ nakai lɛ, kɛ ehe saji atsu nii bɔ ni mla ŋmɛɔ gbɛ, ni amɛfee nakai hu yɛ amɛjamɔ lɛ hilɛkɛhamɔ hewɔ. Shiɛlɔi jɛɔ amɛsuɔmɔ mli amɛkɛ amɛhe saji hãa asafo ni amɛyɔɔ mli lɛ, taakɛ atsɔɔ mli yɛ Ato Wɔhe Gbɛjianɔ Koni Wɔfee Yehowa Suɔmɔnaa Nii wolo lɛ mli lɛ, bɔ ni afee ni amɛnyɛ amɛkɛ amɛhe awo jamɔ nifeemɔi komɛi amli koni anyɛ akɛ ŋmalɛ naa yelikɛbuamɔ ni sa hu ahã amɛ.—1 Petro 5:2.\nShiɛlɔi baanyɛ amɛkɛ amɛhe saji krokomɛi hu ahã Yehowa Odasefoi be ni amɛkɛ amɛhe woɔ Yehowa Odasefoi ajamɔ nifeemɔi krokomɛi amli lɛ. Mɔ he saji ni ehe baahia ni ekɛhã lɛ ekomɛi ji egbɛ́i, deeti ni akɛfɔ lɛ, ni etsɔɔ kɛji nuu ji lɛ loo yoo ji lɛ, deeti ni akɛbaptisi lɛ, adrɛs kɛ etɛlifoŋ nɔmba, saji ni kɔɔ emumɔŋ shidaamɔ he, eshiɛmɔ nitsumɔ lɛ he saji, loo hegbɛi ni eyɔɔ yɛ Yehowa Odasefoi lɛ ateŋ. Shiɛlɔ lɛ he saji ni ekɛbaahã lɛ ekomɛi baahã ana ejamɔŋ hemɔkɛyelii, ni ekomɛi hu kɔɔ ehe saji ni esaaa akɛ mɔ fɛɛ mɔ kɛkɛ leɔ lɛ ahe. Dani wɔbaanyɛ wɔkɛ ohe saji atsu nii lɛ, ebaabi ni wɔnine ashɛ nɔ, wɔŋmala wɔshwie shi, wɔto he gbɛjianɔ, wɔkɛto, loo wɔfee nibii krokomɛi ni tamɔ nakai yɛ ohe saji lɛ ahe lɛ.\nMɛi Ahe Saji Ahebuu Mla ni yɔɔ maŋ nɛɛ mli ji:\nMɛi Ahe Saji Ahebuu Mla nɛɛ tsɔɔ akɛ, shiɛlɔi lɛ kpɛlɛɔ nɔ akɛ Yehowa Odasefoi kɛ amɛhe saji atsu jamɔŋ nibii ahe nii, ni nibii nɛɛ ekomɛi nyiɛ sɛɛ nɛɛ:\nbe ni amɛkɛ amɛhe woɔ kpeei srɔtoi ni Yehowa Odasefoi asafoi ni yɔɔ maŋ nɛɛ mli lɛ feɔ, kɛ nitsumɔi ni mɛi jɛɔ amɛsuɔmɔ mli amɛkɛ amɛhe hãa kɛtsuɔ lɛ ateŋ eko fɛɛ eko mli lɛ;\nbe ni amɛkɛ amɛhe woɔ asafoŋ kpeei, kpeei bii, kɛ kpeei wuji ni arikɔdiɔ ni akɛtsɔɔ Yehowa Odasefoi ni yɔɔ jeŋ fɛɛ lɛ nii koni amɛhe awa yɛ hemɔkɛyeli lɛ mli lɛ mli lɛ;\nbe ni amɛtsuɔ nitsumɔi loo nifeemɔi loo hegbɛi krokomɛi ni akɛwoɔ amɛdɛŋ yɛ asafo lɛ mli lɛ ahe nii, ní nibii nɛɛ ekomɛi biɔ ni akɛ shiɛlɔi lɛ agbɛ́i kɛ nifeemɔi ni amɛyɔɔ lɛ akpɛtɛ adafitswaa tao nɔ yɛ Yehowa Odasefoi A-Maŋtsɛyeli Asai lɛ eko nɔ lɛ;\nbe ni atsuɔ Asafoŋ Shiɛlɔ He Saji woji lɛ ahe nii lɛ;\nbe ni Yehowa Odasefoi asafo lɛ mli onukpai lɛ saraa shiɛlɔi lɛ, ni amɛkwɛɔ amɛnɔ lɛ (Bɔfoi 20:28; Yakobo 5:14, 15);\nbe ni aŋmalaa shiɛlɔi adrɛs kɛ amɛtɛlifoŋ nɔmba koni kɛ́ oshara ko ba lɛ, nine anyɛ ashɛ amɛnɔ oya lɛ.\nAkɛ ohe saji nɛɛ baato be kplaŋŋ, bei abɔ ni ehe baahia ni akɛtsu yiŋtoi ni awie he kɛtsɔ hiɛ nɛɛ kɛ yiŋtoi krokomɛi ni sa jogbaŋŋ lɛ ahe nii lɛ. Kɛ́ shiɛlɔ ko kɛɛ esumɔɔɔ ni esain fɔm ni ji Mikpɛlɛɔ Ni Akɛ Mihe Saji Atsu Nii lɛ, Yehowa Odasefoi lɛ nyɛŋ abu shiɛlɔ lɛ akɛ eji mɔ ni sa akɛ ahãa lɛ hegbɛi komɛi yɛ asafo lɛ mli, loo anyɛŋ ahã ekɛ ehe awo jamɔŋ nifeemɔi komɛi amli.\nAbaanyɛ akɛ shiɛlɔi ahe saji amaje Yehowa Odasefoi agbɛjianɔtoi lɛ eko fɛɛ eko, kɛ́ ehe miihia ni afee nakai, ni nakai feemɔ hu sa. Shiɛlɔi lɛ le akɛ Yehowa Odasefoi agbɛjianɔtoi lɛ ekomɛi yɛ maji krokomɛi anɔ, ni ekolɛ esoro maji krokomɛi nɛɛ amlai ni buɔ mɛi ahe saji ahe lɛ yɛ maŋ ni amɛyɔɔ nɔ amrɔ nɛɛ nɔ lɛ he. Kɛ̃lɛ lɛ, shiɛlɔi lɛ le akɛ mɛi fɛɛ ni nine shɛɔ amɛhe saji lɛ anɔ, ni gbɛjianɔtoi srɔtoi ni yɔɔ Yehowa Odasefoi ajeŋ muu fɛɛ nitsumɔhe yitso ni yɔɔ United States lɛ fata he lɛ kɛ amɛhe saji lɛ baatsu nii tamɔ bɔ ni atsɔɔ yɛ sane ni ji Yehowa Odasefoi Amlai Ni Buɔ Mɛi Ahe Saji Ahe Yɛ Jeŋ Fɛɛ lɛ mli lɛ.\nShiɛlɔi yɛ hegbɛ ni amɛnaa amɛhe saji ni amɛkɛhã lɛ, amɛbaanyɛ amɛbi ni adiliti kɛje wɔnibii amli loo amɛbi ni akɛkpa nitsumɔ, ni kɛ́ amɛna akɛ amɛhe saji ni amɛkɛhã Yehowa Odasefoi lɛ ejaaa lɛ, amɛbaanyɛ amɛbi ni afee tsakemɔi yɛ mli. Shiɛlɔi baanyɛ akpɛ amɛyiŋ be fɛɛ be akɛ amɛsumɔŋ ni wɔsɛɛ ko lɛ, akɛ amɛhe saji atsu nii dɔŋŋ. Kɛ́ shiɛlɔ ko kpɛ eyiŋ akɛ esumɔŋ ni akɛ ehe saji atsu nii dɔŋŋ lɛ, Yehowa Odasefoi baanyɛ adamɔ mla naa hegbɛ ni amɛyɔɔ ni amɛkɛtsuɔ amɛjamɔŋ bii ni yɔɔ jeŋ fɛɛ lɛ asaji ahe nii loo nɔ kroko ni atsɔɔ yɛ Mɛi Ahe Saji Ahebuu Mla lɛ mli lɛ nɔ amɛya nɔ amɛkɛ shiɛlɔ lɛ he saji lɛ ekomɛi atsu nii, ni eyiŋkpɛɛ nɛɛ etsĩii amɛ naa. Shiɛlɔi le akɛ, amɛyɛ hegbɛ ni amɛyabɔɔ nitsumɔhe ni buɔ mɛi ahe saji ahe ni yɔɔ maŋ ni amɛyɔɔ nɔ amrɔ nɛɛ amaniɛ akɛ amɛsumɔŋ ni akɛ amɛhe saji atsu nii dɔŋŋ.\nYehowa Odasefoi tsɔɔ gbɛi srɔtoi ni atsɔɔ nɔ abuɔ mɛi ahe saji ahe jogbaŋŋ ni kɛ Mɛi Ahe Saji Ahebuu Mla lɛ kpãa gbee lɛ nɔ amɛbuɔ mɛi ahe saji ahe. Shiɛlɔi le akɛ mɛi fioo ni ahã amɛ hegbɛ lɛ pɛ nine baashɛ amɛhe saji lɛ anɔ koni akɛtsu yiŋtoi ni awie he kɛtsɔ hiɛ nɛɛ ahe nii.\nKɛ́ ootao obi mɔ ni kwɛɔ mɛi ahe saji ahebuu nɔ lɛ sane ko lɛ, obaanyɛ osɛndi e-mail kɛya:\nShiɛlɔi lɛ le akɛ, kɛ́ amɛmiitao mɔ ni nine shɛɔ amɛhe saji anɔ yɛ amɛmaŋ lɛ mli, loo yɛ hei komɛi lɛ, mɔ nɛɛ najiaŋdamɔlɔ lɛ kɛ mɔ ni kwɛɔ mɛi ahe saji ahebuu nɔ lɛ adrɛs kɛ etɛlifoŋ nɔmba lɛ, amɛbaanyɛ amɛna yɛ jw.org lɛ nɔ fã ni ji Mɛi Ahe Saji Ahebuu—Adrɛs Kɛ Tɛlifoŋ Nɔmba.\nYɛ tsakemɔi ni wɔfeɔ yɛ wɔjamɔŋ nifeemɔi amli, loo tsakemɔi ni afeɔ yɛ mla lɛ mli, loo tɛknɔlɔji ni yaa hiɛ lɛ hewɔ lɛ, bɔ ni wɔkɛ mɛi ahe saji tsuɔ nii wɔhãa lɛ baanyɛ atsake yɛ be kɛ beiaŋ. Kɛ́ ehe bahia ni wɔtsake wɔ-Mla lɛ ni ji Bɔ Ni Wɔkɛ Mɛi Ahe Saji Tsuɔ Nii Wɔhãa lɛ, wɔkɛ tsakemɔi nɛɛ baawo biɛ koni be fɛɛ be lɛ, shiɛlɔi ale amɛhe saji ni wɔnine shɛɔ nɔ lɛ kɛ bɔ ni wɔkɛtsuɔ nii wɔhãa. Ofainɛ, yɛ be kɛ beiaŋ lɛ, baakwɛ biɛ koni ona tsakemɔi ni wɔfee.\nOhe Saji kɛ Kukis He Saji\nOhe Saji ni Okɛwoɔ Nɔ\nWatchtower Bible and Tract Society of New York, Inc. lɛ, loo enitsumɔhe lɛ fãi krokomɛi lɛ kɛ ohe saji ni okɛwoɔ Wɛb saiti nɛɛ nɔ lɛ tsuɔ nibii pɛ ni ahã ole be ni okɛ ohe saji woɔ Wɛb saiti nɛɛ nɔ lɛ ahe nii. Watchtower Bible and Tract Society of New York, Inc. lɛ kɛ ohe saji hãaa mɔ ko mɔ ko, ja ehe bahia ni afee nakai bɔ ni afee ni akɛtsu nibii ni obiɔ ni afee ahã bo lɛ he nii, ni dani abaafee nakai po lɛ, ahãa oleɔ kɛtsɔɔ hiɛ, aloo ja ayɛ nɔmimaa akɛ ehe miihia ni akɛ saji nɛɛ ahã koni akɛtsu mla saji loo akpɔi komɛi ahe nii, aloo koni akɛyɔse ojotswaa ni aku naa, akɛbu nii ahe loo akɛtsu nibii krokomɛi ahe nii. Ahɔŋ ohe saji ni okɛwo Wɛb saiti nɛɛ nɔ lɛ ahaŋ mɔ ko, akɛtsakeŋ nɔ ko, ni akɛmaŋ mɔ ko hu yɛ shihilɛ ko kwraa mli.\nKɛ́ oobi gbɛ koni ahã obote Wɛb saiti nɛɛ mli hei krokomɛi lɛ, e-mail adrɛs ni okɛwoɔ nɔ lɛ nɔ abaatsɔ ni akɛ bo ashara yɛ ogbɛbimɔ lɛ naa. Ákɛ nɔkwɛmɔnɔ lɛ, kɛ́ ohiɛ kpa gbɛ́i kuku aloo yusa neem kɛ paswɛd ni okɛgbele lɛ nɔ, ni obi koni aye abua bo koni onyɛ obote mli lɛ, abaatsɔ e-mail adrɛs ni okɛha lɛ nɔ akɛ yelikɛbuamɔ ni obi lɛ aha bo.\nKukis ji nibii komɛi ni akɛtsuɔ nii kɛkaiɔ nibii ni mɔ ni yaa Wɛb saiti lɛ nɔ lɛ halaa akɛ ekɛbaatsu nii be ni eyɔɔ jw.org lɛ Wɛb saiti lɛ nɔ lɛ. Ákɛ nɔkwɛmɔnɔ lɛ, kukis lɛ kɛ wiemɔ mli ni mɔ lɛ baagbele jw.org Wɛb saiti lɛ yɛ lɛ toɔ bɔ ni afee ni kɛ́ mɔ lɛ ku esɛɛ eba Wɛb saiti lɛ nɔ lɛ, ena saiti lɛ nɔ nibii lɛ yɛ nakai wiemɔ lɛ nɔŋŋ mli. Kukis lɛ mɔmɔɔɔ ohe saji ni okɛwoɔ Wɛb saiti nɛɛ nɔ lɛ, ni ekɛtooo hu.\nJw.org lɛ kɛ skript tsuɔ nii bɔ ni afee ni Wɛb saiti lɛ anyɛ atsu nii jogbaŋŋ. Skript lɛ kɛnitsumɔ hãa mɔ ni taoɔ saji yɛ jw.org Wɛb saiti lɛ nɔ lɛ nine shɛɔ nɔ oya. Akɛ jw.org skript lɛ tsuuu nii koni ekɛ nibii komɛi awo mɔ ni yɔɔ Wɛb saiti nɛɛ nɔ lɛ kɔmpiuta lɛ nɔ loo ni eshara mɔ lɛ he saji.\nEsa akɛ aŋmɛ Ativ Skript loo JavaSkript ni yɔɔ braoza lɛ nɔ lɛ gbɛ ni etsu nii bɔ ni afee ni jw.org Wɛb saiti lɛ hei komɛi anyɛ aye apaa jogbaŋŋ. Braozai ni akɛtsuɔ nii kɛyaa Intanɛt lɛ nɔ lɛ babaoo ŋmɛɔ gbɛ ni ahãa Ativ Skript loo JavaSkript tsuɔ nii loo atsĩɔ naa koni ekatsu nii yɛ Wɛb saitii pɔtɛ̃i komɛi anɔ. Yaa help (wa mi) yɛ obraoza lɛ nɔ lɛ koni okase bɔ ni obaafee ohã skript lɛ atsu nii yɛ Wɛb saitii komɛi anɔ.\nKɛ́ aleenɔ ni ehe bahia ni wɔfee tsakemɔ ko yɛ bɔ ni wɔkɛ mɛi ahe saji ni amɛkɛwoɔ Wɛb saiti nɛɛ nɔ lɛ tsuɔ nii ehãa lɛ he lɛ, wɔkɛ nakai tsakemɔi lɛ baawo biɛ koni ohiɛ ahi saji ni wɔbiɔ yɛ odɛŋ lɛ, kɛ bɔ ni wɔkɛtsuɔ nii wɔhaa lɛ nɔ be fɛɛ be.


Yesu Naakpɛɛ Nii—Namɔ Hewalɛ Naa Efee Yɛ? | Yesu Wala Shihilɛ\nKANEMƆ YƐ Afrikaans Albania Alur Amharic Arabic Armenia Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Blɔfo Boulou Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatia Czech Dangme Denmark Drehu Dutch Efik Estonia Ewe Fiji Finland Fon French Ga Georgia Germany Guarani Gujarat Gun Haitian Creole Hebri Hela Hiligaynon Hindi Hungary Igbo Iloko Indonesia Isoko Italia Japan Javanese Jula Kabiye Kamba Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korea Kwanyama Lingala Lithuania Lomwe Luganda Luo Luvale Macedonia Macua Malagasy Malay Malayalam Malta Mauritia Creole Maya Moore Myanmar Ndau Ndebele Ndebele (Zimbabwe) Nepali Norway Nyaneka Nyungwe Oromo Ossetia Otetela Pangasinan Papiamento (Curaçao) Persia Poland Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sena Sepedi Serbia (Roma) Serbian (Cyrillic) Sesotho (Lesotho) Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tahiti Tajiki Tamil Tatar Telugu Thailand Tigrinya Tok Pisin Totonac Tshiluba Tshwa Turkey Turkmen Tuvalu Twi Tzotzil Ukrain Umbundu Urdu Uruund Uzbek Uzbek (Roman) Vietnam Wallis Waray-Waray Xhosa Yoruba Zapotec (Isthmus) Zulu\nMATEO 12:22-32 MARKO 3:19-30 LUKA 8:1-3\nYESU JE ESHIƐMƆ HE TAFÃA NI JI ENYƆ LƐ SHISHI\nEFÃMƆ DAIMONIOI NI EBƆ KƆKƆ YƐ ESHA NI AŊƆFAŊ LƐ HE\nBe ni Yesu wie eshaifaa he yɛ Farisifonyo ni atsɛɔ lɛ Simon lɛ shĩa lɛ sɛɛ etsɛɛɛ lɛ, eyakpa Galilea ekoŋŋ eshiɛ. Afii enyɔ nɛ ni eje esɔɔmɔ nitsumɔ lɛ shishi, ni jeee ekome too efãa gbɛ lɛ. Bɔfoi 12 lɛ, kɛ yei komɛi hu ní ‘efãmɔ mumɔi fɔji yɛ amɛmli, ni etsa amɛhelai’ lɛ fata ehe. (Luka 8:2) Amɛteŋ mɛi komɛi ji Maria Magdalena, Susana, kɛ Yohana, mɔ ni wu ji Maŋtsɛ Herode Antipa tsulɔnukpa lɛ.\nBe ni Yesu he sane gbɛɔ shwãa lɛ, naataamɔ ni kɔɔ enitsumɔ lɛ he lɛ mli tee nɔ ewa. Enɛ bafee faŋŋ be ni akɛ nuu ko ni yɔɔ daimonio, ní eji shwilafo kɛ mumui fɛɛ lɛ ba Yesu ŋɔɔ ní etsa lɛ lɛ. Amrɔ nɛɛ daimonio lɛ eje nuu lɛ mli, ni eena nii ni eewie hu. Enɛ fee mɛi lɛ naakpɛɛ aahu akɛ, amɛkɛɛ akɛ: “Ani aleenɔ jeee David Bi lɛ nɛ?”—Mateo 12:23.\nAsafoku ní ebua amɛhe naa yɛ shĩa ni Yesu yɔɔ mli lɛ ayi fa aahu akɛ, lɛ kɛ ekaselɔi lɛ nyɛɛɛ nii po amɛye. Shi jeee amɛ fɛɛ amɛsusuɔ akɛ Yesu ji “David Bi” ní awo ehe shi lɛ. Woloŋmalɔi lɛ kɛ Farisifoi lɛ ateŋ mɛi komɛi jɛ Yerusalem tɔ̃ɔ ba—shi amɛbaaa ni amɛbakase nɔ ko yɛ Yesu ŋɔɔ loo amɛbafi esɛɛ. Amɛkɛɛ mɛi akɛ: “Eyɛ Beelzebul,” ni ekɛ “daimonioi lɛ anɔyelɔ lɛ” efee ekome. (Marko 3:22) Be ni Yesu wekumɛi lɛ nu hoofeemɔ lɛ he lɛ, amɛba koni amɛbamɔ lɛ. Yɛ mɛɛ yiŋtoo hewɔ?\nAnɔkwa, kɛbashi be nɛɛ fɛɛ lɛ, Yesu diɛŋtsɛ nyɛmimɛi lɛ heee yeee akɛ Nyɔŋmɔ Bi ji lɛ. (Yohane 7:5) Jeee Yesu ní amɛkɛ lɛ fɛɛ da yɛ Nazaret lɛ ji Yesu, mɔ hewɔ ni maŋ lɛŋ fɛɛ efee hoo lɛ. Akɛni amɛmu naa akɛ ekolɛ nɔ ko miigba enaa hewɔ lɛ, amɛwie akɛ: “Ejwɛŋmɔ tsuuu nii jogbaŋŋ.”—Marko 3:21.\nShi mɛni odaseyeli lɛ tsɔɔ? Etsɛko tsɔ nɛ ní Yesu tsa nuu ko ni yɔɔ daimonio, ni amrɔ nɛɛ eena nii ni eewie. Mɔ ko nyɛŋ aje enɛ he ŋwane. No hewɔ lɛ, woloŋmalɔi lɛ kɛ Farisifoi lɛ kɛ saji ni bɛ mli folɔ Yesu naa, koni mɛi akahe lɛ ye. Amɛkɛɛ akɛ: “Jeee nɔ ko nɔ ko gbɔmɔ nɛɛ kɛfãmɔɔ daimonioi lɛ akɛ ja Beelzebul, daimonioi lɛ anɔyelɔ lɛ hewalɛ naa.”—Mateo 12:24.\nYesu le nɔ ni woloŋmalɔi lɛ kɛ Farisifoi lɛ susuɔ, no hewɔ lɛ, ewie akɛ: “Maŋtsɛyeli fɛɛ maŋtsɛyeli ni kɛ lɛ diɛŋtsɛ ehe shiɔ mple lɛ hiɛ kpãtãa, ni maŋ fɛɛ maŋ loo shĩa fɛɛ shĩa ni kɛ lɛ diɛŋtsɛ ehe shiɔ mple lɛ damɔŋ shi. Nakai nɔŋŋ kɛ́ Satan fã Satan lɛ, ekɛ lɛ diɛŋtsɛ ehe miishi mple; belɛ, te aaafee tɛŋŋ ni emaŋtsɛyeli lɛ aaadamɔ shi?”—Mateo 12:25, 26.\nNilee yɛ niiahesusumɔ nɛɛ mli waa! Farisifoi lɛ le akɛ Yudafoi komɛi hu fãmɔɔ daimonioi. (Bɔfoi 19:13) Hewɔ lɛ Yesu bi akɛ: “Kɛ́ Beelzebul hewalɛ mikɛfãmɔɔ daimonioi lɛ, namɔ hewalɛ nyɛbihii lɛ kɛfãmɔɔ amɛ mɔ?” Yɛ gbɛ ko nɔ lɛ, sane ni amɛkɛfolɔ Yesu naa lɛ fimɔɔ amɛ nɔŋŋ. Yesu tsa ewiemɔ lɛ nɔ akɛ: “Shi kɛ́ Nyɔŋmɔ mumɔ lɛ mikɛfãmɔɔ daimonioi lɛ, no lɛ Nyɔŋmɔ Maŋtsɛyeli lɛ ebati nyɛ shi diɛŋtsɛ.”—Mateo 12:27, 28.\nBɔ ni afee ni Yesu ahã amɛna akɛ, daimonioi lɛ ní efãmɔɔ lɛ ji odaseyeli ni tsɔɔ akɛ eyɛ hewalɛ fe Satan lɛ, ewie akɛ: “Te aaafee tɛŋŋ ni mɔ ko aaabote nuu hewalɔ ko shĩa ni eyashɔ̃ enibii, akɛ ja efimɔ nuu hewalɔ lɛ dã? No dani ebaanyɛ eha eshĩa lɛ mli nibii lɛ. Mɔ fɛɛ mɔ ni bɛ migbɛfaŋ lɛ, ete shi ewo mi, ni mɔ fɛɛ mɔ ni kɛ mi buaaa naa lɛ, egbɛɔ eshwãa.” (Mateo 12:29, 30) Eyɛ faŋŋ akɛ, woloŋmalɔi lɛ kɛ Farisifoi lɛ miite shi kɛmiiwo Yesu, ni no tsɔɔ faŋŋ akɛ, Satan webii ji amɛ. Amɛmiigbɛ mɛi ni baa Nyɔŋmɔ Bi, ní Yehowa fiɔ esɛɛ lɛ ŋɔɔ lɛ amɛmiishwã.\nYesu bɔ Satan webii ni teɔ shi woɔ lɛ nɛɛ kɔkɔ akɛ: “Abaaŋɔ nibii fɛɛ afa gbɔmɛi abii, ekɔɔɔ he eko eshai ni amɛbaafee, kɛ musubɔɔ wiemɔi ni amɛbaawie. Shi mɔ fɛɛ mɔ ni bɔɔ musu eshiɔ mumɔ krɔŋkrɔŋ lɛ, enáŋ eshaifaa kɛmiiya naanɔ, shi moŋ esha fɔbuu kã enɔ kɛmiiya naanɔ.” (Marko 3:28, 29) Bo lɛ, susumɔ nɔ ni enɛ tsɔɔ kɛhã mɛi ni kɛ yijiemɔ hãa Satan yɛ nibii ni amɛnaa faŋŋ akɛ Nyɔŋmɔ mumɔ lɛ ni tsu lɛ he lɛ he okwɛ!\nNamɛi fata Yesu he be ni eyakpa Galilea ekoŋŋ eshiɛ lɛ?\nMɛni hewɔ Yesu wekumɛi lɛ ka akɛ amɛbaamɔ lɛ lɛ?\nMɛni woloŋmalɔi lɛ kɛ Farisifoi lɛ fee koni mɛi akahe Yesu ye yɛ enaakpɛɛ nii lɛ hewɔ, shi mɛɛ gbɛ nɔ Yesu tswa amɛsusumɔ lɛ efɔ̃?\nKɛmaje Mɔ Ko Kɛmaje Mɔ Ko Naakpɛɛ Nii—Namɔ Hewalɛ Naa Afee Yɛ?\njy yitso 41 bf. 102-103


“Gbɛ́i Ni Akɛbaatsɛ Maŋ Lɛ Ji, Yehowa Yɛ Jɛmɛ”—Ezekiel 48:35\n“Gbɛ́i Ni Akɛbaatsɛ Maŋ Lɛ Ji, Yehowa Yɛ Jɛmɛ”\nNƆ NI ABAAWIE HE: Nɔ ni maŋ lɛ kɛ shikpɔŋ krɔŋkrɔŋ lɛ damɔ shi kɛhã\n1, 2. (a) Mɛɛ yiŋtoo krɛdɛɛ hewɔ afo shikpɔŋ lɛ eko afɔ̃ shi lɛ? (Kwɛmɔ mfoniri ni yɔɔ wolo lɛ hiɛ kɛ esɛɛ lɛ.) (b) Mɛɛ nɔmimaa ninaa lɛ hã nomii lɛ ná?\nYƐ Ezekiel naagbee ninaa lɛ mli lɛ, ená ele shikpɔŋ lɛ eko ni esa akɛ afo afɔ̃ shi kɛhã yiŋtoo krɛdɛɛ ko lɛ he sane. Akɛ shikpɔŋ ni abaafo afɔ̃ shi nɛɛ baahã Yehowa akɛ shikpɔŋ krɔŋkrɔŋ, shi jeee kɛhã Israel wekui lɛ eko akɛ gboshinii. Agbɛnɛ hu, Ezekiel ná ele maŋ krɛdɛɛ ko ni hiɛ gbɛ́i ko ni sa kadimɔ waa lɛ he sane. Ninaa lɛ fã nɛɛ hã nomii lɛ ná nɔmimaa waa akɛ: Yehowa kɛ amɛ baahi shi kɛ́ amɛku amɛsɛɛ kɛtee amɛshikpɔŋ ni amɛshwɛɛɛ he kwraa lɛ nɔ.\n2 Ezekiel tsɔɔ wɔ nakai shikpɔŋ krɔŋkrɔŋ lɛ he nibii fitsofitso. Hã wɔsusu nɛkɛ sane nɛɛ ni sɛɛnamɔ babaoo yɔɔ he kɛhã wɔ, ni ji Yehowa anɔkwa jálɔi lɛ he wɔkwɛ.\nMaŋ Lɛ Kɛ “Shikpɔŋ Krɔŋkrɔŋ” Kɛhã Levibii Lɛ Kɛ Osɔfoi Lɛ\nAKRABATSA 21A: “Shikpɔŋ Krɔŋkrɔŋ Ni Nyɛbaafo Nyɛhã Yehowa Lɛ\n3. Mɛɛ hei enumɔ yɔɔ shikpɔŋ ni Yehowa hã afo afɔ̃ shi lɛ mli, ni mɛni akɛ hei nɛɛ fee? (Kwɛmɔ akrabatsa ni ji “Shikpɔŋ Krɔŋkrɔŋ Ni Nyɛbaafo Nyɛhã Yehowa Lɛ.”)\n3 Shikpɔŋ ni abaafo afɔ̃ shi lɛ lɛɛmɔ kɛjɛ kooyi kɛyashi wuoyi ji ninetalɔi 25,000 (kilomitai 13), ni ekɛlɛ kɛjɛ bokã kɛyashi anai ji ninetalɔi 25,000. Atsɛɔ shikpɔŋ ni elɛɛmɔ kɛ ekɛlɛ fɛɛ ekome nɛɛ akɛ “shikpɔŋ krɔŋkrɔŋ muu lɛ fɛɛ.” Aja shikpɔŋ nɛɛ mli etɛ. Levibii lɛ anɔ lɛ yɛ ŋwɛigbɛ, ni afo teŋgbɛ nɔ lɛ ahã sɔlemɔ shĩa lɛ kɛ osɔfoi lɛ. Ŋwɛigbɛ kɛ teŋgbɛ nɔ nɛɛ feɔ “shikpɔŋ krɔŋkrɔŋ” kɛhã osɔfoi lɛ kɛ Levibii lɛ. ‘Shikpɔŋ ni eshwɛ’ ni kã shishigbɛ lɛ, ato akɛ ‘akɛtsu nitsumɔ fɛɛ nitsumɔ ni jeee krɔŋkrɔŋ.’ Afo afɔ̃ shi ahã maŋ lɛ.—Eze. 48:15, 20.\n4. Mɛni wɔbaanyɛ wɔkase kɛjɛ sane ni kɔɔ shikpɔŋ krɔŋkrɔŋ ni afo ahã Yehowa lɛ he lɛ mli?\n4 Mɛni wɔbaanyɛ wɔkase kɛjɛ sane nɛɛ ni kɔɔ shikpɔŋ krɔŋkrɔŋ ni afo ahã Yehowa lɛ he lɛ mli? Shikpɔŋ lɛ eko ni Yehowa hã afo ahã lɛ klɛŋklɛŋ akɛ shikpɔŋ krɔŋkrɔŋ dani no sɛɛ lɛ ehã aja shikpɔŋ lɛ ahã Israel wekui lɛ tsɔɔ akɛ, Yehowa miisumɔ ni Israelbii lɛ kɛ amɛjwɛŋmɔ aya nakai shikpɔŋ lɛ nɔ klɛŋklɛŋ dani amɛsusu ekrokomɛi lɛ ahe. (Eze. 45:1) Ekã shi faŋŋ akɛ, nomii lɛ kase nii waa yɛ bɔ ni ato naa aja shikpɔŋ lɛ ahã lɛ mli. Esa akɛ amɛkɛ Yehowa jamɔ aye klɛŋklɛŋ gbɛhe yɛ amɛshihilɛ mli. Ŋmɛnɛ lɛ, wɔnaa Nyɔŋmɔjamɔ nifeemɔi, tamɔ Biblia lɛ kasemɔ, Kristofoi akpeeiyaa, kɛ shiɛmɔ nitsumɔ lɛ akɛ amɛhe hiaa waa, ni wɔkɛyeɔ klɛŋklɛŋ gbɛhe yɛ wɔshihilɛ mli. Bɔ ni Yehowa kɛ nibii ni he hiaa lɛ ye klɛŋklɛŋ gbɛhe lɛ hãa wɔnaa akɛ, esa akɛ wɔhã ejamɔ lɛ afee nɔ ni he hiaa wɔ fe nɔ fɛɛ nɔ yɛ wɔshihilɛ mli.\n“Maŋ Lɛ Baama Teŋ”\n5, 6. (a) Maŋ lɛ, namɔ nɔ ni? (b) Mɛni maŋ lɛ nyɛŋ adamɔ shi kɛhã, ni mɛni hewɔ?\n5 Kanemɔ Ezekiel 48:15. Mɛni sa kadimɔ waa yɛ “maŋ lɛ” kɛ ehewɔŋ shikpɔŋ lɛ he? (Eze. 48:16-18) Yehowa kɛɛ Ezekiel yɛ ninaa lɛ mli akɛ: ‘Maŋ lɛ gbɛfaŋnɔ baatsɔ Israel shĩa lɛ fɛɛ nɔ.’ (Eze. 45:6, 7) Enɛ tsɔɔ akɛ maŋ lɛ kɛ ehewɔŋ shikpɔŋ lɛ fataaa shikpɔŋ ni ‘afo ahã Yehowa lɛ,’ ni ji Levibii lɛ kɛ osɔfoi lɛ anɔ lɛ he. (Eze. 48:9) Yɛ shishinumɔ nɛɛ naa lɛ, hã wɔkwɛ nɔ ni wɔbaanyɛ wɔkase yɛ bɔ ni ato maŋ nɛɛ he gbɛjianɔ ahã lɛ mli.\n6 Bɔ ni afee ni wɔna nɔ ni wɔbaanyɛ wɔkase yɛ maŋ nɛɛ he lɛ mli lɛ, klɛŋklɛŋ lɛ, esa akɛ wɔle nɔ ni maŋ nɛɛ nyɛŋ adamɔ shi kɛhã. Enyɛŋ edamɔ shi kɛhã Yerusalem maŋ lɛ kɛ emli sɔlemɔ shĩa lɛ ni atswa ekoŋŋ lɛ. Mɛni hewɔ? Ejaakɛ maŋ ni Ezekiel na yɛ ninaa lɛ mli lɛ, sɔlemɔ shĩa bɛ mli. Agbɛnɛ hu, maŋ lɛ nyɛŋ adamɔ shi kɛhã Israelbii ni ku amɛsɛɛ kɛba amɛshikpɔŋ nɔ lɛ amaji lɛ eko. Mɛni hewɔ? Ejaakɛ nomii ni ku amɛsɛɛ kɛba lɛ loo amɛseshibii lɛ eko etooo maŋ ko ni tamɔ nɔ ni awie he yɛ ninaa nɛɛ mli lɛ. Kɛfata he lɛ, maŋ lɛ nyɛŋ afee ŋwɛi maŋ ko he mfoniri. Mɛni hewɔ? Ejaakɛ ato maŋ nɛɛ yɛ shikpɔŋ ni afã akɛ ‘akɛtsu nitsumɔ fɛɛ nitsumɔ ni jeee krɔŋkrɔŋ’ lɛ nɔ, ni esoro shikpɔŋ nɛɛ yɛ shikpɔŋ ni ama tsũi yɛ nɔ kɛhã jamɔ krɔŋŋ pɛ lɛ he.—Eze. 42:20.\n7. Mɛni ji maŋ ni Ezekiel na lɛ, ni mɛni edamɔ shi kɛhã? (Kwɛmɔ mfoniri ni yɔɔ nikasemɔ lɛ shishijee lɛ.)\n7 Belɛ, mɛni ji maŋ ni Ezekiel na lɛ? Kaimɔ akɛ, ninaa kome too lɛ nɔŋŋ mli ena maŋ lɛ kɛ shikpɔŋ lɛ fɛɛ yɛ. (Eze. 40:2; 45:1, 6) Nyɔŋmɔ Wiemɔ lɛ tsɔɔ akɛ, shikpɔŋ lɛ ji mfonirifeemɔŋ shikpɔŋ, no hewɔ lɛ, esa akɛ maŋ lɛ hu afee mfonirifeemɔŋ maŋ. Bei pii lɛ, kɛ́ atsĩ “maŋ” tã lɛ, mɛni baa jwɛŋmɔŋ? Nɔ ni baa jwɛŋmɔŋ ji gbɔmɛi ni yɔɔ he kome, ni ato amɛhe gbɛjianɔ jogbaŋŋ. No hewɔ lɛ, etamɔ nɔ ni maŋ ni ato he gbɛjianɔ jogbaŋŋ ni ekɛlɛ kɛ elɛɛmɔ fɛɛ ekome, ni Ezekiel na lɛ damɔ shi kɛhã maŋtiase ko ni ato he gbɛjianɔ jogbaŋŋ ni ajɛɔ jɛmɛ akwɛɔ jakumaŋ ko nɔ.\n8. Namɛi anɔ maŋ nɔkwɛlɔi ni yɔɔ maŋtiase nɛɛ mli lɛ kwɛɔ, ni mɛni hewɔ?\n8 Namɛi anɔ maŋ nɔkwɛlɔi ni yɔɔ maŋtiase nɛɛ mli lɛ kwɛɔ? Ezekiel ninaa lɛ hãa wɔnaa akɛ, maŋ nɛɛ yɛ mfonirifeemɔŋ shikpɔŋ lɛ nɔ. No hewɔ lɛ, maŋ nɔkwɛlɔi nɛɛ sɔmɔɔ yɛ Nyɔŋmɔ webii lɛ ateŋ ni amɛkɛ gbɛtsɔɔmɔi hãa amɛ. Ni awie akɛ, ato maŋ nɛɛ yɛ shikpɔŋ ko ni bɛ krɔŋkrɔŋ lɛ nɔ, mɛni enɛ tsɔɔ? Ekaiɔ wɔ akɛ maŋ lɛ damɔ shi kɛhã maŋ nɔkwɛmɔ gbɛjianɔtoo ko ni yɔɔ shikpɔŋ lɛ nɔ, ní atsɔɔ nɔ akwɛɔ mɛi ni yɔɔ mfonirifeemɔŋ paradeiso lɛ mli lɛ anɔ, shi ejeee gbɛjianɔtoo ko ni yɔɔ ŋwɛi.\n9. (a) Namɛi ji maŋ nɔkwɛmɔ gbɛjianɔtoo ni yɔɔ shikpɔŋ lɛ nɔ lɛ mli bii? (b) Mɛni Yesu baafee yɛ Afii Akpe Nɔyeli lɛ mli?\n9 Namɛi ji maŋ nɔkwɛmɔ gbɛjianɔtoo ni yɔɔ shikpɔŋ lɛ nɔ nɛɛ mli bii? Yɛ Ezekiel ninaa lɛ mli lɛ, atsɛɔ mɔ ni nyiɛɔ hiɛ yɛ maŋ nɔkwɛlɔi lɛ ateŋ lɛ akɛ “lumɔ lɛ.” (Eze. 45:7) Ekwɛɔ maŋbii lɛ anɔ, shi ejeee osɔfo loo Levinyo. Lumɔ nɛɛ hãa nɔkwɛlɔi ni yɔɔ asafo lɛ mli lɛ baa wɔjwɛŋmɔŋ, titri lɛ mɛi ni akɛ mumɔ efɔko amɛmu lɛ. Nɔkwɛlɔi loo tookwɛlɔi ni yɔɔ suɔmɔ ni baa amɛhe shi nɛɛ jɛ “gwantɛŋi krokomɛi” lɛ ateŋ, ni amɛji Kristo nɔyeli ni yɔɔ ŋwɛi lɛ sɔɔlɔi ni yɔɔ shikpɔŋ lɛ nɔ. (Yoh. 10:16) Yɛ Afii Akpe Nɔyeli lɛ mli lɛ, Yesu, baahole asafoŋ onukpai ni sa loo “lumɛi yɛ shikpɔŋ lɛ nɔ fɛɛ.” (Lala 45:16) Nyɔŋmɔ Maŋtsɛyeli lɛ nɔ Maŋtsɛ lɛ baatsɔ amɛnɔ ekwɛ Nyɔŋmɔ webii lɛ anɔ yɛ Afii Akpe Nɔyeli lɛ mli.\n“Yehowa Yɛ Jɛmɛ”\n10. Mɛni ji maŋ lɛ gbɛ́i, ni mɛɛ nɔmimaa ehãa wɔnáa?\n10 Kanemɔ Ezekiel 48:35. Maŋ lɛ gbɛ́i ji, “Yehowa Yɛ Jɛmɛ.” Gbɛ́i nɛɛ hãa wɔnáa nɔmimaa akɛ mɛi ni baahi maŋ lɛ mli lɛ baanu he akɛ Yehowa kɛ amɛ yɛ. Maŋ nɛɛ ni yɔɔ shikpɔŋ lɛ teŋ ni Yehowa hã Ezekiel na lɛ tsɔɔ akɛ, yɛ gbɛ ko nɔ lɛ ekɛɛ nomii lɛ akɛ: ‘Mikɛ nyɛ baahi shi ekoŋŋ!’ Kwɛ bɔ ni enɛ shɛjeɔ mɔ mii waa!\n11. Mɛni wɔbaanyɛ wɔkase yɛ Ezekiel ninaa ni kɔɔ maŋ lɛ kɛ egbɛ́i lɛ he lɛ mli?\n11 Mɛni wɔbaanyɛ wɔkase yɛ Ezekiel gbalɛ lɛ fã nɛɛ mli? Maŋ lɛ gbɛ́i lɛ hãa wɔnáa nɔmimaa akɛ, Yehowa kɛ enɔkwa tsuji ni yɔɔ shikpɔŋ lɛ nɔ ŋmɛnɛ lɛ yɛ bianɛ, ni ekɛ amɛ baahi shi daa. Maŋ lɛ gbɛ́i, ni ji “Yehowa Yɛ Jɛmɛ” lɛ maa anɔkwa sane ko hu nɔ mi akɛ: Atooo maŋ lɛ shishi koni no ahã hii komɛi aná hewalɛ, moŋ lɛ ato shishi koni akwɛ ni akɛ Yehowa gbɛtsɔɔmɔi ni jieɔ esuɔmɔ kɛ enilee lɛ kpo lɛ atsu nii. Akɛ nɔkwɛmɔnɔ lɛ, Yehowa hãko maŋ nɔkwɛlɔi lɛ hegbɛ koni amɛja mfonirifeemɔŋ shikpɔŋ lɛ bɔ ni amɛsumɔɔ. Moŋ lɛ, Yehowa miikpa gbɛ akɛ, maŋ nɔkwɛlɔi lɛ baaja shikpɔŋ lɛ loo sɔɔmɔ hegbɛi ni ekɛhã etsuji fɛɛ, ni mɛi ni bɛ “yelikɛbualɔ” loo mɛi ni abuuu lɛ fata he lɛ yɛ bɔ ni eto akɛ amɛfee lɛ naa.—Abɛi 19:17; Eze. 46:18; 48:29.\n12. (a) Mɛni ji nɔ ko ni sa kadimɔ yɛ maŋ nɛɛ he, ni mɛni enɛ tsɔɔ? (b) Mɛni esa akɛ Kristofoi nɔkwɛlɔi fɛɛ ahã ehi amɛjwɛŋmɔ mli waa yɛ ninaa nɛɛ hewɔ?\n12 Mɛni ji nɔ kroko hu ni sa kadimɔ yɛ maŋ ni gbɛ́i ji “Yehowa Yɛ Jɛmɛ” lɛ he? Atswaa gbogboi awoɔ blema maji lɛ ahe koni akɛbu amɛhe, ni ataraa amɛnaa agbói fioo ko, shi maŋ nɛɛ yɛ agbói 12 sɔŋŋ! (Eze. 48:30-34) Agbói babaoo nɛɛ (ni etɛ yɛ maŋ lɛ koji ejwɛ lɛ ateŋ eko fɛɛ eko he lɛ) tsɔɔ akɛ, anyɛɔ abɛŋkɛɔ maŋ nɛɛ nɔkwɛlɔi lɛ, ni amɛyɛ kɛhã Yehowa tsuji fɛɛ. Agbɛnɛ hu, maŋ lɛ agbói 12 lɛ tsɔɔ akɛ mɔ fɛɛ mɔ, “Israel shĩa lɛ fɛɛ,” baanyɛ abote mli. (Eze. 45:6) Bɔ ni maŋ lɛ yɔɔ agbói babaoo ni ewaaa akɛ abaabote mli lɛ ji nɔ ko ni esa akɛ Kristofoi nɔkwɛlɔi fɛɛ ahã ehi amɛjwɛŋmɔ mli waa. Yehowa miisumɔ ni amɛfee mɛi ni tseɔ amɛhiɛ amɛhãa mɛi, ni amɛkɛ sanegbaa waaa, ní náa dekã amɛhãa mɛi fɛɛ ni yɔɔ mfonirifeemɔŋ paradeiso lɛ mli lɛ.\nNɔkwɛlɔi ni ji Kristofoi lɛ tseɔ amɛhiɛ amɛhãa mɛi, ni amɛnáa dekã amɛhãa mɛi (Kwɛmɔ kuku 12)\nNyɔŋmɔ Webii Lɛ ‘Baa Mli Koni Amɛbajá Lɛ’ Ni ‘Amɛsɔmɔ Maŋ Lɛ’\n13. Mɛni Yehowa wie yɛ nitsumɔi srɔtoi ni abaatsu lɛ he?\n13 Hã wɔku wɔsɛɛ kɛya Ezekiel beiaŋ ni wɔyakwɛ nibii krokomɛi ni ewie he fitsofitso yɛ eninaa ni kɔɔ shikpɔŋ lɛ jaa lɛ he lɛ mli. Yehowa tsĩ mɛi ni sɔmɔɔ yɛ gbɛi srɔtoi anɔ lɛ atã. Osɔfoi lɛ, ni ji “mɛi ni sɔmɔɔ yɛ jamɔhe lɛ,” shãa afɔlei ni amɛyaa Yehowa hiɛ amɛyasɔmɔɔ lɛ. Ni Levibii lɛ, ni ji “mɛi ni sɔmɔɔ yɛ sɔlemɔ shĩa lɛ,” kwɛɔ “nibii ni atsuɔ yɛ mli lɛ kɛ nibii fɛɛ ni esa akɛ afee yɛ mli lɛ anɔ.” (Eze. 44:14-16; 45:4, 5) Agbɛnɛ hu, mɛi baatsu nii yɛ maŋ lɛ hewɔŋ. Namɛi ji nitsulɔi nɛɛ ni baatsu nii lɛ?\n14. Mɛni nitsulɔi ni tsuɔ nii yɛ maŋ lɛ hewɔŋ lɛ hãa wɔkaiɔ?\n14 Nitsulɔi ni tsuɔ nii yɛ maŋ lɛ hewɔŋ lɛ baajɛ “Israel wekui lɛ fɛɛ amli.” Amɛbaaye amɛbua yɛ gbɛi komɛi anɔ. Amɛbaafee ŋmɔ ni baahã aná “niyenii ahã mɛi ni sɔmɔɔ maŋ lɛ.” (Eze. 48:18, 19) Ani gbɛjianɔtoo nɛɛ hãa wɔkaiɔ hegbɛ ko ni wɔná ŋmɛnɛ? Hɛɛ. Ŋmɛnɛ lɛ, mfonirifeemɔŋ paradeiso lɛ mli bii lɛ fɛɛ ená hegbɛ akɛ amɛbaaye amɛbua Kristo nyɛmimɛi ni afɔ amɛmu lɛ kɛ “asafoku babaoo” lɛ ateŋ mɛi ni Yehowa ehala amɛ koni amɛnyiɛ hiɛ lɛ ni amɛtsu amɛnitsumɔ lɛ. (Kpo. 7:9, 10) Gbɛ kome ni he hiaa waa ni wɔtsɔɔ nɔ wɔyeɔ wɔbuaa amɛ ji ni wɔbaajɛ wɔtsuiŋ wɔkɛ gbɛtsɔɔmɔi ni nyɔŋ anɔkwafo lɛ kɛhãa lɛ atsu nii.\n15, 16. (a) Mɛɛ nɔ kroko hu wɔbaanyɛ wɔkase yɛ Ezekiel ninaa lɛ mli? (b) Mɛɛ hegbɛ wɔná ni wɔkɛbaatsu nitsumɔi ni tamɔ nɔ ni mɛi ni yɔɔ Ezekiel ninaa lɛ mli tsu lɛ nɔŋŋ?\n15 Wɔbaanyɛ wɔkase nɔ kroko hu yɛ Ezekiel ninaa lɛ mli ni kɔɔ wɔsɔɔmɔ lɛ he. Mɛni ni? Yehowa tsɔɔ akɛ wekui 12 lɛ amli bii ni jeee Levibii lɛ baatsu nii yɛ hei enyɔ: yɛ sɔlemɔ shĩa lɛ kpo lɛ nɔ kɛ maŋ lɛ kooloi alɛɛhei lɛ. Mɛni amɛbaatsu yɛ hei enyɔ nɛɛ ateŋ eko fɛɛ eko? Yɛ sɔlemɔ shĩa lɛ kpo lɛ nɔ lɛ, wekui lɛ fɛɛ ‘baa mli koni amɛbajá’ Yehowa kɛtsɔ afɔlei ni amɛbashãa amɛhãa lɛ lɛ nɔ. (Eze. 46:9, 24) Yɛ maŋ lɛ shikpɔŋ lɛ nɔ lɛ, wekui lɛ amli bii lɛ fɛɛ baa ni amɛbahuɔ shikpɔŋ lɛ nɔ kɛyeɔ amɛbuaa maŋ lɛ. Mɛni wɔbaanyɛ wɔkase yɛ nɔkwɛmɔnɔ ni nitsulɔi nɛɛ fee lɛ mli?\n16 Ŋmɛnɛ lɛ, asafoku babaoo lɛ mli bii lɛ ená hegbɛ akɛ amɛbaatsu nitsumɔi ni tamɔ nɔ ni mɛi ni yɔɔ Ezekiel ninaa lɛ mli lɛ tsu lɛ. Amɛjáa Yehowa “yɛ esɔlemɔ shĩa lɛ” kɛtsɔ yijiemɔ afɔlei ni amɛkɛhãa lɛ lɛ nɔ. (Kpo. 7:9-15) Amɛfeɔ enɛ kɛtsɔ shiɛmɔ ni amɛshiɛɔ lɛ nɔ, kɛ agbɛnɛ hu, kɛtsɔ saji ahetoi ni amɛhãa kɛ lalai ni amɛlaa kɛjajeɔ amɛhemɔkɛyeli lɛ amɛtsɔɔ yɛ Kristofoi akpeei ashishi lɛ nɔ. Amɛnaa jamɔ ni amɛkɛhãa Yehowa nɛɛ akɛ nɔ ko ni esa akɛ amɛkɛye klɛŋklɛŋ gbɛhe yɛ amɛshihilɛ mli. (1 Kro. 16:29) Kɛfata he lɛ, Nyɔŋmɔ webii lɛ ateŋ mɛi babaoo nyɛɔ amɛyeɔ amɛbuaa Nyɔŋmɔ asafo lɛ yɛ gbɛi srɔtoi anɔ. Akɛ nɔkwɛmɔnɔ lɛ, amɛyeɔ amɛbuaa kɛmamɔɔ Maŋtsɛyeli Asai kɛ nitsumɔhe niji, ni amɛwaa ni akuraa tsũi nɛɛ, ni amɛyeɔ amɛbuaa kɛtsuɔ nitsumɔi krokomɛi ni ehe bahiaa ni Yehowa asafo lɛ atsu lɛ. Mɛi komɛi hu kɛ amɛshika fiɔ nitsumɔi nɛɛ asɛɛ. Yɛ mfonirifeemɔŋ shishinumɔ naa lɛ, amɛfeɔ enɛɛmɛi fɛɛ kɛhuɔ shikpɔŋ lɛ nɔ ‘kɛwoɔ Nyɔŋmɔ hiɛ nyam.’ (1 Kor. 10:31) Amɛkɛ ekãa kɛ miishɛɛ tsuɔ amɛnitsumɔ lɛ ejaakɛ amɛle akɛ “afɔlei ni tamɔ nɛkɛ saa [Yehowa] hiɛ jogbaŋŋ.” (Heb. 13:16) Ani okɛ hegbɛi nɛɛ miitsu nii jogbaŋŋ?\nMɛni wɔbaanyɛ wɔkase yɛ bɔ ni Ezekiel tsɔɔ nitsumɔi srɔtoi ni atsuɔ yɛ maŋ lɛ agbói lɛ amli kɛ amɛhewɔŋ lɛ mli? (Kwɛmɔ kuku 14-16)\n“Wɔmiimɛ Ŋwɛi Hee Kɛ Shikpɔŋ Hee”\n17. (a) Mɛɛ gbɛ nɔ Ezekiel ninaa ni kɔɔ shikpɔŋ krɔŋkrɔŋ lɛ he lɛ baaba mli yɛ gbɛ ni da nɔ wɔsɛɛ? (b) Yɛ Afii Akpe Nɔyeli lɛ mli lɛ, namɛi baaná maŋ nɔkwɛlɔi lɛ anitsumɔ lɛ he sɛɛ?\n17 Ani Ezekiel ninaa ni kɔɔ shikpɔŋ krɔŋkrɔŋ lɛ he lɛ baaba mli yɛ gbɛ ni da nɔ wɔsɛɛ? Hɛɛ! Susumɔ enɛ he okwɛ: Ezekiel na akɛ “shikpɔŋ krɔŋkrɔŋ” lɛ fã ni ji Levibii lɛ kɛ osɔfoi lɛ anɔ lɛ yɛ shikpɔŋ lɛ teŋ. (Eze. 48:10) Nakai nɔŋŋ hu yɛ Harmagedon sɛɛ lɛ, Yehowa kɛ wɔbaahi shi, ekɔɔɔ he eko he ni wɔyɔɔ yɛ shikpɔŋ lɛ nɔ. (Kpo. 21:3) Yɛ Afii Akpe Nɔyeli lɛ mli lɛ, maŋ nɔkwɛlɔi lɛ, ni ji mɛi ni abaahole amɛ koni amɛkwɛ Nyɔŋmɔ webii lɛ anɔ lɛ baalɛɛ amɛnitsumɔ lɛ mli kɛkpele jeŋ fɛɛ kɛtsɔ ŋaawoi kɛ gbɛtsɔɔmɔi ni tsɔɔ suɔmɔ ni amɛkɛbaahã mɛi fɛɛ ni feɔ “shikpɔŋ hee lɛ,” ni ji mɛi ni yɔɔ shikpɔŋ lɛ nɔ ni Nyɔŋmɔ náa amɛhe miishɛɛ lɛ nɔ.—2 Pet. 3:13.\n18. (a) Mɛni hewɔ wɔbaanyɛ wɔná nɔmimaa akɛ, maŋ nɔkwɛlɔi lɛ baatsu nii yɛ Nyɔŋmɔ nɔyeli lɛ gbɛtsɔɔmɔ naa lɛ? (b) Mɛɛ nɔmimaa maŋ lɛ gbɛ́i lɛ hãa wɔnáa?\n18 Mɛni hewɔ wɔbaanyɛ wɔná nɔmimaa akɛ, maŋ nɔkwɛlɔi lɛ baatsu nii yɛ Nyɔŋmɔ nɔyeli lɛ gbɛtsɔɔmɔ naa lɛ? Ejaakɛ Nyɔŋmɔ Wiemɔ lɛ feɔ lɛ faŋŋ akɛ, maŋ lɛ ni yɔɔ shikpɔŋ lɛ nɔ ni yɔɔ agbói 12 lɛ tamɔ ŋwɛi maŋ ni yɔɔ agbói 12 lɛ, Yerusalem Hee lɛ, ni ji mɛi 144,000 ni baafata Kristo he kɛye nɔ lɛ. (Kpo. 21:2, 12, 21-27) Enɛ tsɔɔ akɛ nɔkwɛlɔi ni yɔɔ shikpɔŋ lɛ nɔ lɛ kɛ yiŋ srɔtoi fɛɛ ni Nyɔŋmɔ Maŋtsɛyeli ni yɔɔ ŋwɛi lɛ baakpɛ lɛ fɛɛ baatsu nii jogbaŋŋ. Hɛɛ, maŋ lɛ gbɛ́i ni ji, “Yehowa Yɛ Jɛmɛ” lɛ hãa wɔteŋ mɔ fɛɛ mɔ náa nɔmimaa akɛ, jamɔ krɔŋŋ baashwere yɛ Paradeiso lɛ mli kɛya naanɔ. Mɛɛ be ni yɔɔ miishɛɛ po kã wɔhiɛ nɛkɛ!\nMɛni shikpɔŋ krɔŋkrɔŋ ni afo ahã Yehowa lɛ tsɔɔ bo yɛ nibii ni esa akɛ okɛye klɛŋklɛŋ gbɛhe lɛ he?\nMɛni obaanyɛ ofee kɛye obua nitsumɔi ni nyɔŋ anɔkwafo lɛ tsuɔ lɛ?\nMɛni onaa akɛ no esa akɛ okɛye klɛŋklɛŋ gbɛhe yɛ oshihilɛ mli?\nKɛmaje Mɔ Ko Kɛmaje Mɔ Ko “Gbɛ́i Ni Akɛbaatsɛ Maŋ Lɛ Ji, Yehowa Yɛ Jɛmɛ”\nrr yitso 21 bf. 218-225


Abigail—“Aaajɔɔ Onilee Nɛɛ”!\nKANEMƆ YƐ Afrikaans Albania Amharic Amis Arabic Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatia Czech Dangme Denmark Douala Dutch Edo Efik Estonia Ewe Fiji Finland Fon French Ga Garifuna Georgia Germany Guarani Gujarat Gun Haitian Creole Hausa Hebri Hela Hiligaynon Hindi Hiri Motu Hungary Ibanag Iceland Igbo Iloko India Mumuii Awiemɔ Indonesia Isoko Italia Japan Jula Kabiye Kannada Kenya Mumuii Awiemɔ Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Persia Pidgin (Cameroon) Poland Portuguese (Brazil) Punjabi Quechua (Ancash) Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Vietnam Waray-Waray Welsh Wolaita Xhosa Yoruba Zande Zapotec (Isthmus) Zulu\nDAVID, ni hi shi yɛ blema Israel lɛ ji mɔ ni wie wiemɔi nɛɛ kɛjie yoo ko ni ekɛkpe lɛ yi. Yoo nɛɛ gbɛ́i ji Abigail. Mɛni hã David jie eyi lɛ? Ni mɛɛ gbɛ nɔ wɔbaanyɛ wɔkase Abigail?\nBe ni Maŋtsɛ Saul nyiɛ David sɛɛ lɛ, David jo foi kɛtee ŋa lɛ nɔ, ni nɛkɛ be nɛɛ mli ekɛ Abigail kpe. No mli lɛ, Abigail kɛ nuu niiatsɛ ko ni atsɛɔ lɛ Nabal lɛ ebote gbalashihilɛ mli. Nabal yɛ toi babaoo, ni etsuji lɛ kɛ etoi lɛ yaa niyeli yɛ gɔji lɛ anɔ yɛ Yuda wuoyigbɛ. David kɛ ewebii lɛ tsɔ “gbogbo” amɛhã Nabal tookwɛlɔi lɛ kɛ etoi lɛ, no ji, amɛbu amɛhe. Sɛɛ mli lɛ, David tsu kɛtee Nabal ŋɔɔ, ni ekpa lɛ fai akɛ ehã ekɛ ewebii lɛ ‘nɔ fɛɛ nɔ ni enine baashɛ nɔ.’ (1 Sam. 25:8, 15, 16) David kɛ ewebii lɛ ye amɛbua Nabal waa. No hewɔ lɛ, kulɛ esaaa akɛ ewaa kɛhãa lɛ kwraa akɛ ebaake amɛ nɔ ko.\nShi Nabal hãaa amɛ. Moŋ lɛ, etsirɛ wiemɔi ayisɛɛ ehã David webii lɛ ni esopa amɛ. Gbɛ́i Nabal lɛ shishi ji, “Buulu” loo “Kwashia,” ni nuu nɛɛ hi shi yɛ egbɛ́i lɛ naa. Buului awiemɔ kɛ jɛmɔi ni ekɛmaje David lɛ hewɔ lɛ, David kpɛ eyiŋ akɛ ebaatsɔɔ lɛ nɔ ko naa. Nabal eta suru he, ni amrɔ nɛɛ ekɛ eweku lɛ fɛɛ baanu kowɛ ŋma.—1 Sam. 25:2-13, 21, 22.\nAbigail na hiŋmɛi sha lɛ. No hewɔ lɛ, efee ekãa ni ekɛ David kɛ ewebii lɛ yakpe. Ejɛ bulɛ mli ekpa David fai ní esusu wekukpaa ni yɔɔ ekɛ Yehowa teŋ lɛ he ni eŋmɛɛ sane lɛ he. Ehã David, ni ji mɔ ni baaye Saul sɛɛ akɛ maŋtsɛ lɛ, kɛ ewebii lɛ niyenii. Be ni David na nɔ ni Abigail efee lɛ, ewie akɛ Yehowa ji mɔ ni tsu Abigail koni ebatsĩ enaa ni ekafee esha yɛ Nyɔŋmɔ hiɛ. Ekɛɛ lɛ akɛ: “Aaajɔɔ onilee nɛɛ, ni aaajɔɔ bo diɛŋtsɛ akɛ ŋmɛnɛ otsĩ minaa ni mikaye lá ko yi sɔ̃.”—1 Sam. 25:18, 19, 23-35.\nMɛni wɔkaseɔ yɛ sane nɛɛ mli? Esaaa akɛ wɔfeɔ trumu tamɔ Nabal, moŋ lɛ esa akɛ wɔhiɛ asɔ nijuji ni mɛi feɔ amɛhãa wɔ lɛ. Agbɛnɛ hu, kɛ́ wɔna akɛ shihilɛ ko baanyɛ ekɛ naagba aba lɛ, nyɛhãa wɔkwɛa nɔ ni wɔbaanyɛ wɔfee kɛmɔ naa. Nyɛhãa wɔkpaa Nyɔŋmɔ fai, tamɔ bɔ ni lalatsɛ lɛ fee lɛ, akɛ: “Tsɔɔmɔ mi jwɛŋmɔ ni hi kɛ nilee.”—Lala 119:66, NWT.\nKɛ́ wɔfee wɔnii yɛ nilee loo hiɛshikamɔ mli lɛ, ekolɛ mɛi baana. Ni amɛwie jio, amɛwieee jio lɛ, ekolɛ amɛbaanu he tamɔ David, mɔ ni wie akɛ, “Aaajɔɔ onilee nɛɛ” lɛ.